1-3. Ka Daniel dae ne anisoadehu ahorow a onyae wɔ Belsasar ahenni afe a edi kan no mu ho asɛm.\nDANIEL nkɔmhyɛ a ɛkanyan adwene no de yɛn san yɛn akyi kɔ Babilon hene Belsasar afe a edi kan no mu. Na Daniel atra nnommumfa mu akyɛ wɔ Babilon, nanso wanhinhim da wɔ ne mudi a okura ma Yehowa no mu. Bere a odiyifo nokwafo a seesei wadi mfe 70 ne akyi “da ne mpa so no, ɔsoo dae huu anisoade bi.” Na hwɛ sɛnea saa anisoadehu ahorow no ma osuroe!—Daniel 7:1, 15.\n2 Daniel teɛm sɛ: “Na hwɛ, ɔsoro mframa anan tu bɔe ɛpo kɛse no so. Na mmoa akɛse anan pue fii ɛpo no mu, na ɛsono oyi, na ɛsono oyi.” Mmoa a wɔn ho yɛ nwonwa bɛn ara ni! Nea odi kan no yɛ gyata a ɔwɔ ntaban, nea ɔto so abien no te sɛ osisi. Afei ohu ɔsebɔ a ɔwɔ ntaban anan ne ti anan! Aboa a ɔto so anan a ne ho yɛ den boro so no wɔ dade se akɛseakɛse ne mmɛn du. Na “abɛn” ketewa bi a “aniwa a ɛte sɛ onipa aniwa” wowɔ ho ne “ano a ɛkeka nsɛnkɛse” pue wɔ ne mmɛn du no ntam.—Daniel 7:2-8.\n3 Afei Daniel anisoadehu ahorow no dan adwene kɔ nea ɛkɔ so wɔ soro so. Obi a Ne Nna Akyɛ te ahengua so wɔ anuonyam mu sɛ Ɔtemmufo wɔ ɔsoro Asɛnnibea. “Mpem mpem som no, na ɔpedu huhaa gyina n’anim.” Bere a ɔrebu mmoa no ntɛn no, ogye tumidi fi wɔn nsam na ɔsɛe aboa a ɔto so anan no. Ɔde ahenni a ebedi “aman, nkurɔfo ne ɔkasa horow nyinaa” so a ɛbɛtra hɔ daa no ma “obi a ɔte sɛ onipa ba.”—Daniel 7:9-14.\n4. (a) Daniel kɔhwehwɛɛ nokwasɛm ahorow fii hena nkyɛn? (b) Dɛn nti na nea Daniel hui na ɔtee saa anadwo no ho hia yɛn?\n4 Daniel ka sɛ: “Me honhom fontan me, me honam mu, na anisoadehu no haw me.” Enti obisa “eyi nyinaa ase” fi ɔbɔfo bi hɔ. Nokwarem no, ɔbɔfo no ma ohu “nneɛma no nkyerɛase.” (Daniel 7:15-28) Ɛsɛ sɛ yesusuw nea Daniel hui na ɔtee saa anadwo no ho yiye, efisɛ ɛkaa nsɛm a ebesisi wɔ wiase mu de abedu yɛn bere yi so, bere a wɔde ahenni a ebedi “aman, nkurɔfo ne ɔkasa horow” so ma “obi a ɔte sɛ onipa ba” no ho asɛm. Yɛn nso yɛnam Onyankopɔn Asɛm ne ne honhom mmoa so betumi ate nea anisoadehu ahorow a ɛyɛ nkɔmhyɛ yi kyerɛ no ase. *\nMMOA ANAN PUE FI PO MU\n5. Ɛpo a mframa bɔɔ no no yɛ dɛn ho sɛnkyerɛnne?\n5 Daniel kae sɛ: “Mmoa akɛse anan pue fii ɛpo no mu.” (Daniel 7:3) Ɛpo a mframa bɔɔ no no yɛ dɛn ho mfonini? Mfe pii akyi no, ɔsomafo Yohane huu aboa bi a ɔwɔ ti ason sɛ ɔrepue afi “po” mu. Na saa po no gyina hɔ ma “nkurow ne nkurɔfo akuwakuw ne aman ne ɔkasa horow”—nnipadɔm a wɔatwe wɔn ho afi Onyankopɔn ho no. Enti, po yɛ nnipa a wɔatwe wɔn ho afi Onyankopɔn ho no ho sɛnkyerɛnne a ɛfata.—Adiyisɛm 13:1, 2; 17:15; Yesaia 57:20.\n6. Mmoa anan no yɛ dɛn ho mfonini?\n6 Onyankopɔn bɔfo no kae sɛ: “Mmoa akɛse yi a wosi anan yi yɛ ahene baanan a wobefi asase so asɔre agyina.” (Daniel 7:17) Ɔbɔfo no kyerɛɛ pefee sɛ mmoa anan a Daniel huu wɔn no yɛ “ahene baanan.” Enti mmoa yi gyina hɔ ma wiase tumi ahorow. Nanso emu nea ɛwɔ he?\n7. (a) Dɛn na Bible mu nkyerɛkyerɛmufo bi ka wɔ Daniel dae ne anisoadehu a ɛfa mmoa anan ho ne Ɔhene Nebukadnesar dae a ɛfa ohoni kɛse bi ho no ho? (b) Ohoni no afã horow anan a ɛyɛ fagude no mu biara gyina hɔ ma dɛn?\n7 Bible nkyerɛkyerɛmufo taa de Daniel dae ne anisoadehu a ɛfa mmoa anan ho no toto Nebukadnesar dae a ɛfa dua kɛse bi ho no ho. Sɛ nhwɛso no, The Expositor’s Bible Commentary ka sɛ: “[Daniel] ti 7 ne ti 2 di nsɛ.” The Wycliffe Bible Commentary ka sɛ: “Wogye tom sɛ Amanaman mufo ahenni a ɛbaa nnidiso nnidiso . . . no ara na wɔka ho asɛm [wɔ Daniel ti 7] ne [Daniel] ti 2 no.” Wiase tumi anan a Nebukadnesar dae no mu fagude anan no gyina hɔ ma no ne Babilon Ahemman (ne ti a ɛyɛ sika), Medo-Persia (ne koko ne n’abasa a ɛyɛ dwetɛ), Hela (ne yafunu ne n’asen a ɛyɛ kɔbere), ne Roma Ahemman (n’anan a ɛyɛ dade). * (Daniel 2:32, 33) Ma yɛnhwɛ sɛnea ahenni yi ne mmoa akɛse anan a Daniel hui no di nsɛ.\nNE HO YƐ HU SƐ GYATA, NE HO YƐ HARE SƐ ƆKƆRE\n8. (a) Dɛn na Daniel kae wɔ aboa a odi kan no ho? (b) Aboa a odi kan no gyina hɔ ma ahemman bɛn, na ɔkwan bɛn so na ɛyɛɛ n’ade sɛ gyata?\n8 Hwɛ sɛnea mmoa a Daniel huu wɔn no ho yɛ nwonwa! Ɔreka obiako ho asɛm no, ɔkae sɛ: “Nea odi kan no te sɛ gyata, na ɔwɔ ɔkɔre ntaban; mehwɛe ara kosii sɛ wotutuu ne ntaban no, na wɔmaa no so fii fam, na wɔmaa ogyinaa anan abien so sɛ onipa, na wɔmaa no onipa koma.” (Daniel 7:4) Na saa aboa yi yɛ ahenni koro no ara a ohoni kɛse no ti a ɛyɛ sika kɔkɔɔ a ɛne Babilon Wiase Tumi (607-539 A.Y.B.) no gyina hɔ ma no no ho mfonini. Te sɛ “gyata” a ɔkyere mmoa afoforo no, Babilon de atirimɔden sɛee aman ahorow a Onyankopɔn nkurɔfo ka ho. (Yeremia 4:5-7; 50:17) “Gyata” yi de ahoɔhare a ɛte sɛ nea ɔde ɔkɔre ntaban na etui dii ɔko mu nkonim.—Kwadwom 4:19; Habakuk 1:6-8.\n9. Nneɛma bɛn na ɛsakrae wɔ aboa a ɔte sɛ gyata no ho, na eyinom kaa no wɔ ɔkwan bɛn so?\n9 Bere bi akyi no, “wotutuu” gyata nwonwaso no ntaban no. Ɛrekɔ Ɔhene Belsasar ahenni awiei no, ahoɔhare a na Babilon de di nkonim ne tumi a ɛte sɛ gyata de a na odi wɔ aman so no ano dwoe. Na ne ho nyɛ hare nsen onipa a ɔwɔ anan abien. Esiane sɛ enyaa “onipa koma” nti, ɛbɛyɛɛ mmerɛw. Esiane sɛ na Babilon nni “gyata koma” nti, antumi anyɛ n’ade te sɛ ɔhene wɔ “kwae mu mmoa mu.” (Fa toto 2 Samuel 17:10; Mika 5:8 ho.) Aboa kɛse foforo dii no so nkonim.\nODIDI PII SƐ SISI\n10. Na “osisi” no yɛ ahene a wɔbaa nnidiso nnidiso bɛn ho sɛnkyerɛnne?\n10 Daniel kae sɛ: “Na hwɛ, aboa foforo a otia abien te sɛ osisi na ogyina hɔ tɔ kɔ ɔfã biako so, na mparow abiɛsa hyɛ n’anom ne sẽ ntam, na wɔka kyerɛɛ no sɛ: Sɔre di nam bebree!” (Daniel 7:5) Ɔhene a “osisi” yɛ ne ho mfonini no ara ne nea ohoni kɛse no koko ne n’abasa a ɛyɛ dwetɛ gyina hɔ ma no—Medo-Persia ahene a wɔbaa nnidiso nnidiso (539-331 A.Y.B.) a Mediani Dario ne Kores Ɔkɛseɛ no na wodi kan na Dario III na otwa to—no.\n11. Dɛn na ma a wɔmaa sɛnkyerɛnne kwan so osisi no gyinaa ne fã biako ne mfe mparow abiɛsa a na ɛwɔ ne se ntam no kyerɛ?\n11 “Wɔmaa” sɛnkyerɛnne kwan so sisi no ‘so gyinaa ne fã biako so,’ sɛnea ɛbɛyɛ a ebia ɛbɛma wayɛ krado atow ahyɛ aman so adi so nkonim na ɔnam saayɛ so akura wiase tumi no mu. Anaasɛ ɛbɛyɛ sɛ na wɔde gyinabea yi kyerɛ sɛ Persia ahene a wɔbaa nnidiso nnidiso no bedi Mediafo hene Dario a ɔyɛ obiakofo no so. Mfe mparow abiɛsa a ɛhyɛ osisi no se ntam no betumi akyerɛ mmeae abiɛsa a odii nkonim kodui no. Medo-Persia “osisi” no kɔɔ kusuu fam kɔko faa Babilon wɔ 539 A.Y.B. mu. Afei ɛkɔɔ atɔe fam kɔfaa Asia Kumaa kɔɔ Thrace. Awiei koraa no, “osisi” no kɔɔ kesee fam kodii Misraim so. Esiane sɛ ɛtɔ mmere bi a wɔde akontaabude abiɛsa kyerɛ sɛnea biribi mu yɛ den fa nti, ɛbɛyɛ sɛ mfe mparow abiɛsa no nso si so dua sɛ na sɛnkyerɛnne kwan so osisi no ani bere sɛ ɔbɛko afa nsase.\n12. Dɛn na efii ahyɛde a ese: “Sɔre di nam bebree” a sɛnkyerɛnne kwan so osisi no dii so no mu bae?\n12 “Osisi” no tow hyɛɛ aman so de dii asɛm yi ho dwuma: “Sɔre di nam bebree!” Esiane sɛ Medo-Persia dii Babilon so nkonim sɛnea Onyankopɔn apɛde kyerɛ nti, na ebetumi ayɛ adwuma bi a mfaso wɔ so ama Yehowa nkurɔfo. Na ɛyɛɛ saa! (Hwɛ “Ɔhempɔn a Ɔwɔ Boasetɔ” a ɛwɔ kratafa 149 no.) Ɛdenam Kores Ɔkɛseɛ, Dario I (Dario Ɔkɛseɛ), ne Artasasta I so no, Medo- Persia gyaee Yudafo nnommum a na wɔwɔ Babilon no boaa wɔn ma wɔsan kosii Yehowa asɔrefie na wosiesiee Yerusalem afasu. Awiei koraa no, Medo-Persia bedii amantam 127 so, na na Ɔhemmaa Ester kunu Ahasweros (Xerxes I) ‘di hene fi India kosi Etiopia.’ (Ester 1:1) Nanso, na aboa foforo bɛba.\nNE HO YƐ HARE SƐ ƆSEBƆ A ƆWƆ NTABAN!\n13. (a) Na aboa a ɔto so abiɛsa no yɛ dɛn ho sɛnkyerɛnne? (b) Dɛn na yebetumi aka wɔ aboa a ɔto so abiɛsa no ahoɔhare ne ahemman a odii so no ho?\n13 Na aboa a ɔto so abiɛsa no te “sɛ ɔsebɔ, na ɔwɔ anomaa ntaban anan, na aboa no wɔ ti anan, na wɔmaa no tumi.” (Daniel 7:6) Te sɛ ne sɛso—Nebukadnesar dae no mu ohoni no yafunu ne n’asrɛ a ɛyɛ kɔbere no—aboa a ɔwɔ ntaban anan ne ti anan yi yɛ Makedonia, anaa Hela ahene a wɔbaa nnidiso nnidiso a nea odi kan ne Alexander Ɔkɛseɛ no ho mfonini. Alexander de ahoɔhare ne mmirika a ɛte sɛ ɔsebɔ de kɔfaa Asia Kumaa, kesee fam kɔɔ Misraim koduu India atɔe fam ahye so. (Fa toto Habakuk 1:8 ho.) Na n’ahemman no so sen “osisi” no de, efisɛ na Makedonia, Hela, ne Persia Ahemman no ka ho. —Hwɛ “Ɔhene Aberantewa Bi Di Wiase So Nkonim” a ɛwɔ kratafa 153 no.\n14. Ɛyɛɛ dɛn na “ɔsebɔ” no nyaa ti anan?\n14 “Ɔsebɔ” no benyaa ti anan wɔ Alexander wu akyi wɔ 323 A.Y.B. mu. Awiei koraa no, n’asahene baanan dii n’ade wɔ n’ahemman no afã horow. Seleucus dii Mesopotamia ne Siria so. Ptolemy dii Misraim ne Palestina so tumi. Lysimachus dii Asia Kumaa ne Thrace so, na Cassander faa Makedonia ne Hela. (Hwɛ “Wɔkyekyɛ Ahemman Kɛse Bi Mu” a ɛwɔ kratafa 162 no.) Afei ahude foforo bi sii.\nABOA BI A NE HO YƐ HU KYERƐ SƐ ƆYƐ SORONKO\n15. (a) Ka aboa a ɔto so anan no ho asɛm. (b) Na aboa a ɔto so anan no yɛ dɛn ho sɛnkyerɛnne, na ɔkwan bɛn so na ɔpɛtɛw biribiara a na ɛwɔ ne kwan mu na odii?\n15 Daniel kaa aboa a ɔto so anan no ho asɛm sɛ “ne ho yɛ hu ne nwonwa na ɔyɛ den boro so.” Ɔtoaa so sɛ: “Ɔwɔ dade se akɛse, na odidi kekaw mu de n’anan pɛtɛw nkae, na ɛsono no ne mmoa a wodii n’anim nyinaa, na ɔwɔ mmɛn du.” (Daniel 7:7) Aboa a ne ho yɛ hu yi fii ase sɛ Roma amammui ne sraadi tumi. Ɛde nkakrankakra ko faa Hela Ahemman no afã horow anan no, na ebeduu afe 30 A.Y.B. no, na Roma abɛyɛ Bible nkɔmhyɛ mu wiase tumi a edi hɔ. Bere a Roma Ahemman no nam akodi so dii biribiara a ɛwɔ ne kwan mu so nkonim no, ɛtrɛw faa asase a efi ase fi British Isles no so bɛfaa Europa fã kɛse, kɔfaa Mediterranea ho hyiae, traa Babilon kosii Persia Po Basa no ano.\n16. Asɛm bɛn na ɔbɔfo no kae wɔ aboa a ɔto so anan no ho?\n16 Esiane sɛ na Daniel pɛ sɛ ohu dekode a aboa a “ne ho yɛ hu” yi yɛ no nti, ɔwɛn n’aso tiee ɔbɔfo no bere a ɔde nkyerɛkyerɛmu rema no: “Na [ne] mmɛn du no, ahenni no ara mu na ahene du bɛsɔre, na wɔn akyi no ɔfoforo bi bɛsɔre, na ɛbɛsono ɔno ne kanfo no, na ɔbɛbrɛ ahene baasa ase.” (Daniel 7:19, 20, 24) Na dɛn ne “mmɛn du” anaa “ahene du” yi?\n17. Aboa a ɔto so anan no “mmɛn du” no yɛ dɛn ho sɛnkyerɛnne?\n17 Bere a Roma dii yiye pii na ahene no ahohwisɛm maa ne bra sɛee no, n’asraadi tumi brɛɛ ase. Ankyɛ na ɛbɛdaa adi sɛ Roma sraadi tumi rekɔ fam. Awiei koraa no, ahemman kɛse no mu kyekyɛ yɛɛ ahenni nketewa pii. Esiane sɛ Bible taa de akontaabude du kyerɛ biribi a edi mu nti, aboa a ɔto so anan no “ahene du” no gyina hɔ ma ahenni a bere a Roma gui no ɛbae nyinaa.—Fa toto Deuteronomium 4:13; Luka 15:8; 19:13, 16, 17 ho.\n18. Ɔkwan bɛn so na Roma kɔɔ so dii Europa so mfehaha pii bere a na wɔatu ɔhempɔn a otwa to no mpo no?\n18 Nanso, bere a wotuu ɔhempɔn a otwa to no ade so wɔ Roma wɔ 476 Y.B. mu no, Roma Wiase Tumidi no kɔɔ so traa hɔ. Roma faa pope ahorow so kɔɔ so dii Europa so tumi wɔ amammui ne ne titiriw no, nyamesom fam. Ɛyɛɛ saa denam nhyehyɛe a na ɛma Europafo dodow no ara ma ɔdehye ne afei ɔhene bi di wɔn so tumi no so. Ɔhene biara gyee pope tumi toom. Enti Roma Ahemman Kronkron a na Roma pope di mu akoten no dii wiase so wɔ saa abakɔsɛm bere tenten a wɔfrɛ no Esum Mmere no mu.\n19. Sɛnea abakɔsɛm kyerɛwfo bi kyerɛ no, sɛ wɔde Roma toto ahemman a edii n’anim no ho a, na ɛte dɛn?\n19 Hena na ɔrennye ntom sɛ aboa a ɔto so anan no yɛ ‘soronko wɔ ahenni afoforo nyinaa’ ho? (Daniel 7:7, 19, 23) Abakɔsɛm kyerɛwfo H. G. Wells kyerɛw eyi ho asɛm sɛ: “Na Roma tumi foforo yi . . . yɛ soronko wɔ ahemman akɛse a edii n’anim wɔ anibuei wiase no mu biara ho wɔ akwan horow pii so. . . . Ɛkame ayɛ sɛ wiase Helafo nyinaa bɛyɛɛ emufo, na na ɛnyɛ Ham ne Sem asefo nkutoo na wodi mu akoten te sɛ ahemman biara a edii n’anim no . . . Na ɛyɛ ade foforo koraa wɔ abakɔsɛm mu . . . Roma Ahemman no fi ahemman bi mu, ahenni foforo a wɔanhwɛ kwan; na Romafo no resɔ ɔman sohwɛ adwuma kɛse bi ahwɛ a ɛkame ayɛ sɛ na wonnim.” Nanso, na biribi foforo befi aboa a ɔto so anan no mu aba.\nABƐN KETEWA BI BEDI TUMI\n20. Dɛn na ɔbɔfo no kae wɔ abɛn ketewa a efifii wɔ aboa a ɔto so anan no ti ho no ho?\n20 Daniel kae sɛ: “Merehwɛ mmɛn no no, hwɛ, abɛn ketewa foforo bi puei ɛnonom ntam, na kan mmɛn no mu abiɛsa ase tutui ɛno anim.” (Daniel 7:8) Ɔbɔfo no kaa abɛn a epuee yi ho asɛm kyerɛɛ Daniel sɛ: “Wɔn [ahene du no] akyi no, ɔfoforo bi bɛsɔre, na ɛbɛsono ɔno ne kanfo no, na ɔbɛbrɛ ahene baasa ase.” (Daniel 7:24) Hena ne ɔhene yi, bere bɛn na ɔsɔree, na ahene baasa bɛn na ɔbrɛɛ wɔn ase?\n21. Ɛyɛɛ dɛn na Britania bɛyɛɛ aboa a ɔto so anan no sɛnkyerɛnne kwan so abɛn ketewa no?\n21 Susuw nsɛm a esisii a edidi so yi ho. Wɔ 55 A.Y.B. mu no, Romafo Sahene Julius Caesar ko faa Britania nanso wantumi antra hɔ afebɔɔ. Wɔ 43 Y.B. mu no, Ɔhempɔn Klaudio fii ase sɛ ɔbɛko afa Britania kesee fam koraa. Afei, wɔ 122 Y.B. mu no, Ɔhempɔn Hadrian fii ase too ɔfasu fii Tyne Asubɔnten no ho kosii Solway Abɔe, a Roma Ahemman no atifi fam hye kɔpem hɔ no. Wɔ afeha a ɛto so anum mfiase no, Roma asraafo fii supɔw no so kɔe. Abakɔsɛm kyerɛwfo bi kyerɛkyerɛɛ mu sɛ: “Wɔ afeha a ɛto so dunsia mu no, na England yɛ ahenni a na enni tumi kɛse. Sɛ wɔde toto ho a, na enni nneɛma pii te sɛ Netherlands. Na emu nnipa sua sen France koraa. Na n’asraafo (a po so asraafo ka ho) ho nyɛ den sɛ Spain asraafo.” Ɛda adi sɛ saa bere no na Britania a ɛyɛ aboa a ɔto so anan no sɛnkyerɛnne kwan so abɛn ketewa no nyɛ ahenni titiriw bi. Nanso na ɛno bɛsakra.\n22. (a) Aboa a ɔto so anan no mmɛn foforo abiɛsa bɛn na abɛn “ketewa” no tutu gui? (b) Afei Britania bɛdaa adi sɛ ɛyɛ dɛn?\n22 Wɔ 1588 mu no, Philip II a ofi Spain maa Spain po so akohyɛn kɔtow hyɛɛ Britania so. Saa po so akohyɛn 130 a asraafo bɛboro 24,000 na wɔwom no kɔfaa Engiresi Nsuka no mu nanso Britania po so asraafo dii wɔn so nkonim na Atlantic po so ahum a ano yɛ den no sɛee wɔn nneɛma. Abakɔsɛm kyerɛwfo bi kae sɛ eyi “maa tumi a Spain po so asraafo wɔ no bedii England nsam.” Wɔ afeha a ɛto so 17 mu no, Netherlandsfo nyaa aguadifo ahyɛn a ɛdɔɔso sen biara. Nanso, esiane sɛ na aman a Britania di so no redɔɔso nti, edii saa ahenni no so nkonim. Wɔ afeha a ɛto so 18 mu no, Britaniafo ne Fransefo koe wɔ Amerika Kusuu fam ne India, na ɛma wɔde wɔn nsa hyɛɛ Paris Apam no ase wɔ 1763 mu. Nhoma kyerɛwfo William B. Willcox kae sɛ apam yi “ma wogyee Britania gyinabea foforo toom sɛ ɛne Europa man titiriw a edi aman a enni Europa so tumi.” Nkonim koraa a Britania dii wɔ Franseni Napoleon so wɔ 1815 Y.B. mu no sii so dua sɛ na ɛwɔ tumi sen biara. Enti “ahene baasa” a Britania ‘brɛɛ wɔn ase’ no ne Spain, Netherlands, ne France. (Daniel 7:24) Esiane eyi nti, Britania bɛyɛɛ ɔman a ɛwɔ amammui ne aguade mu tumi wɔ aman foforo so sen biara wɔ wiase. Yiw, abɛn “ketewa” no nyin bɛyɛɛ wiase tumi!\n23. Ɔkwan bɛn so na sɛnkyerɛnne kwan so abɛn no ‘menee asase nyinaa’?\n23 Ɔbɔfo no ka kyerɛɛ Daniel sɛ aboa a ɔto so anan anaa ahenni a ɛto so anan no ‘bɛmene asase nyinaa.’ (Daniel 7:23) Ɛbaam saa wɔ kan Roma mantam a wɔfrɛ no Britania no fam. Awiei koraa no, ɛbɛdanee Britania Ahemman na ‘ɛmenee asase nyinaa.’ Wɔ bere bi mu no, na ahemman yi kɛse yɛ asase nkyem anan mu biako, na emu nnipa yɛ asase so nnipa nkyem anan mu biako.\n24. Dɛn na abakɔsɛm kyerɛwfo bi kae wɔ sɛnea Britania Ahemman no yɛ soronko no ho?\n24 Sɛnea na Roma Ahemman no yɛ soronko wɔ wiase tumi ahorow a edii n’anim ho no, saa ara na na ɔhene a abɛn “ketewa” no yɛ ne ho mfonini no nso ‘bɛyɛ soronko wɔ kanfo no ho.’ (Daniel 7:24) Abakɔsɛm kyerɛwfo H. G. Wells kaa Britania Ahemman no ho asɛm sɛ: “Na biribi a ɛte saa mmae da. Nea edi kan na ehia titiriw wɔ nhyehyɛe mũ no nyinaa mu ne ‘ɔhene anaa ɔhemmaa a odi ahenni a ɛka bom yɛ Britania Ahemman Nkabom no so.’ . . . Asoɛe ne onipa biara nni hɔ a wate sɛnea wɔhyehyɛɛ Britania Ahemman no ase awie. Na ɛyɛ ahenni a efi afoforo mu ne nea wɔko fae a wɔaka abom a ɛyɛ soronko koraa wɔ biribiara a wɔafrɛ no ahemman pɛn no ho.”\n25. (a) Awiei koraa no, dɛn na ɛbɛyɛɛ sɛnkyerɛnne kwan so abɛn ketewa no? (b) Ɔkwan bɛn so na abɛn “ketewa” no wɔ “aniwa a ɛte sɛ onipa aniwa” ne “ano a ɛkeka nsɛnkɛse”?\n25 Na ɛnyɛ Britania Ahemman no nkutoo ne abɛn “ketewa” no. Wɔ 1783 mu no, Britania maa Amerika aman a na edi so no mu 13 ahofadi. Awiei koraa no, United States, Amerika, bɛyɛɛ Britania adamfo, a akyi no, ɛbɛyɛɛ Wiase Ko II asase so ɔman titiriw. Ɛne Britania da so ara wɔ abusuabɔ a emu yɛ den. Anglo-Amerika wiase tumi abien a aka abom no ne ‘abɛn ketewa a ɛwɔ aniwa’ no. Nokwarem no, saa wiase tumi yi hwɛ ade kɔ akyiri na ɛyɛ onitefo! “Ɛkeka nsɛnkɛse,” kyerɛ nea ɛsɛ sɛ wiase aman dodow no ara yɛ, ɛyɛ wiase kasamafo anaa “atoro diyifo.”—Daniel 7:8, 11, 20; Adiyisɛm 16:13; 19:20.\nABƐN KETEWA NO SƆRE TIA ONYANKOPƆN NE N’AHOTEFO\n26. Nkɔm bɛn na ɔbɔfo no hyɛe wɔ nea sɛnkyerɛnne kwan so aboa no kae ne nea ɔyɛe wɔ Yehowa ne n’asomfo ho no ho?\n26 Daniel toaa so kaa n’anisoadehu no ho asɛm sɛ: “Mehwɛe na saa abɛn no ne ahotefo dii ako, na etumii wɔn.” (Daniel 7:21) Onyankopɔn bɔfo hyɛɛ “abɛn” anaa ɔhene yi ho nkɔm sɛ: “Na ɔbɛkeka nsɛm atia nea ɔwɔ ɔsorosoro no, na ɔbɛhaw ɔsorosoroni no akronkronfo, na ɔbɛbɔ ne tirim sɛ ɔbɛdan mmere ne mmara, na wɔde wɔn bɛhyɛ ne nsa, ɛbere bi ne mmere ne bere fã.” (Daniel 7:25) Ɔkwan bɛn so ne bere bɛn na nkɔmhyɛ yi fã no nyaa mmamu?\n27. (a) Henanom ne “ahotefo” a abɛn “ketewa” no taa wɔn no? (b) Na ɔkwan bɛn so na sɛnkyerɛnne kwan so abɛn no pɛe sɛ “ɔbɛdan mmere ne mmara”?\n27 “Ahotefo” a abɛn “ketewa”—Anglo-Amerika Wiase Tumi—no taa wɔn no ne Yesu akyidifo a wɔasra wɔn a wɔwɔ asase so no. (Romafo 1:7; 1 Petro 2:9) Mfe bi ansa na Wiase Ko I reba no, wɔn a wɔasra wɔn yi nkaefo de kɔkɔbɔ mae wɔ baguam sɛ 1914 bɛyɛ “amanaman no bere” awiei. (Luka 21:24) Bere a ɔko fii ase saa afe no, na ɛda adi sɛ abɛn “ketewa” no abu n’ani agu kɔkɔbɔ yi so, efisɛ ɛkɔɔ so haw “ahotefo” a wɔasra wɔn no. Anglo-Amerika Wiase Tumi no ko tiaa mmɔden a wɔbɔe sɛ wobedi Yehowa ahwehwɛde (anaa “mmara”) a ese n’adansefo nka Ahenni ho asɛmpa no wɔ wiase nyinaa so no. (Mateo 24:14) Enti, abɛn “ketewa” no bɔɔ mmɔden sɛ ‘ɔbɛdan mmere ne mmara.’\n28. “Ɛbere bi ne mmere ne bere fã” no tenten yɛ ahe?\n28 Yehowa bɔfo kaa nkɔmhyɛ bere bi a ɛyɛ “ɛbere bi ne mmere ne bere fã” ho asɛm. Ne tenten yɛ ahe? Bible nkyerɛkyerɛmufo gye tom sɛ asɛm yi kyerɛ mmere abiɛsa ne fã—bere biako, mmere abien, ne bere fã a wɔaka abom. Esiane sɛ “mmere nson” a Nebukadnesar bɔɔ dam no yɛ mfe ason nti, mmere abiɛsa ne fã yɛ mfe abiɛsa ne fã. * (Daniel 4:16, 25) An American Translation kenkan sɛ: “Wɔde wɔn bɛhyɛ ne nsa afe biako, mfe abien ne afe fã.” James Moffatt nkyerɛase no ka sɛ: “Mfe abiɛsa ne fã.” Wɔka bere koro no ara ho asɛm wɔ Adiyisɛm 11:2-7, faako a wɔka sɛ Onyankopɔn adansefo befura atweaatam de aka asɛm asram 42 anaa nnafua 1,260, na afei wɔakum wɔn no. Bere bɛn na bere yi fii ase na ɛbaa awiei?\n29. Bere bɛn na ɔkwan bɛn so na nkɔmhyɛ mu mfe abiɛsa ne fã no fii ase?\n29 Na Wiase Ko I yɛ sɔhwɛ bere ma Kristofo a wɔasra wɔn no. Ebeduu 1914 awiei no, na wɔrehwɛ ɔtaa kwan. Nokwarem no, afe asɛm a wɔpaw maa 1915 yɛ asɛm a Yesu bisaa n’asuafo no sɛ, “Mubetumi anom kuruwa a merebɛnom no anaa?” Na egyina Mateo 20:22 so. Enti, efi December 1914 no, saa adansefo kuw ketewa no ‘furaa atweaatam’ de kaa asɛm.\n30. Ɔkwan bɛn so na Anglo-Amerika Wiase Tumi no haw Kristofo a wɔasra wɔn no wɔ Wiase Ko I mu?\n30 Bere a ɔko no gyee nkurɔfo adwene no, Kristofo a wɔasra wɔn no hyiaa ɔsɔretia pii. Wɔde ebinom too afiase. Atumfo atirimɔdenfo yɛɛ ebinom te sɛ Frank Platt a na ɔwɔ England ne Robert Clegg a ɔwɔ Canada no ayayade. Wɔ February 12, 1918 mu no, Canada Britania Ahenni baraa Studies in the Scriptures nhoma no po a ɛto so ason a wɔato din sɛ The Finished Mystery a na wotintimii nkyɛe ne nkratawa a ɛne The Bible Students Monthly no. Ɔsram a edi hɔ no, U.S. Atemmu Asoɛe kae sɛ mmara mma kwan sɛ wɔbɛkyekyɛ po a ɛto so ason no. Dɛn na efii mu bae? Wɔhwehwɛɛ Yehowa asomfo afie mu, gyee wɔn nhoma ahorow fii wɔn nsam, na wɔkyeree ebinom!\n31. Bere bɛn na ɔkwan bɛn so na “ɛbere bi, ne mmere ne bere fã” no baa awiei?\n31 Ɔhaw a wɔde baa Onyankopɔn nkurɔfo a wɔasra wɔn no so no duu ne mpɔmpɔn so wɔ June 21, 1918 mu, bere a wogyinaa ntwatoso so buu otitrani J. F. Rutherford ne Ɔwɛn Aban Asafo no mpanyimfo fɔ sɛ wɔmfa wɔn nto afiase bere tenten no. Esiane sɛ na abɛn “ketewa” no pɛ sɛ “ɔbɛdan mmere ne mmara” nti, na agu asɛnka adwuma a na wɔahyehyɛ no. (Adiyisɛm 11:7) Enti “ɛbere bi, mmere, ne bere fã” a wɔhyɛɛ ho nkɔm no baa awiei wɔ June 1918 mu.\n32. Dɛn nti na wobɛka sɛ abɛn “ketewa” no antɔre “ahotefo” no ase?\n32 Nanso ɔhaw a abɛn “ketewa” no de baa “ahotefo” no so no antɔre wɔn ase. Sɛnea wɔhyɛɛ nkɔm wɔ Adiyisɛm nhoma no mu no, Kristofo a wɔasra wɔn no san de nnamyɛ fii wɔn adwuma no ase bere a wogyaee wɔ bere tiaa bi akyi no. (Adiyisɛm 11:11-13) Wɔ March 26, 1919 mu no, woyii Ɔwɛn Aban Asafo no titrani no ne n’ayɔnkofo no fii afiase, na wobuu wɔn bem akyiri yi wɔ sobo a wɔbɔɔ wɔn no ho. Ɛno akyi pɛɛ no, nkaefo a wɔasra wɔn no san siesiee wɔn ho sɛ wɔbɛkɔ so ayɛ wɔn adwuma no. Nanso, dɛn na na ɛbɛto abɛn “ketewa” no?\nNEA NE NNA AKYƐ NO DI ASƐM\n33. (a) Hena ne Nea Ne Nna Akyɛ no? (b) Na dɛn ne ‘nhoma a wobuebuee’ mu wɔ ɔsoro Asɛnnibea no?\n33 Bere a Daniel ada mmoa anan no adi awie no, oyi n’ani fi aboa a ɔto so anan no so de hwɛ biribi a ɛkɔ so wɔ soro. Ohu Nea Ne Nna Akyɛ No sɛ ɔte n’anuonyam ahengua so sɛ Ɔtemmufo. Na Nea Ne Nna Akyɛ No nyɛ obiara sɛ Yehowa Nyankopɔn. (Dwom 90:2) Bere a ɔsoro Asɛnnibea no fi ase di asɛm no, Daniel hu sɛ ‘wɔrebuebue nhoma mu.’ (Daniel 7:9, 10) Esiane sɛ Yehowa te ase fi tete a onni mfiase nti, onim adesamma abakɔsɛm nyinaa te sɛ nea wɔakyerɛw wɔ nhoma mu. Wahu sɛnkyerɛnne kwan so mmoa anan no nyinaa na obetumi agyina nea onim wɔ wɔn ho no so abu wɔn ntɛn.\n34, 35. Dɛn na ɛbɛto abɛn “ketewa” no ne tumi afoforo a ɛte sɛ mmoa no?\n34 Daniel toa so sɛ: “Mede hwɛ ara, ɛno na nsɛm akɛse a abɛn no kekae nti, mehwɛe ara kosii sɛ wokum aboa no, na wɔsɛee ne honam, na wɔde maa ogya a ɛrefram no. Na mmoa a aka no nso, wogyee wɔn tumi, nanso wɔhyɛɛ wɔn bere ne dɔn a wɔn nkwa nna nkodu.” (Daniel 7:11, 12) Ɔbɔfo no ka kyerɛɛ Daniel sɛ: “Na wɔbɛtra ase abu atɛn, na wɔagye ne nsam tumi asɛe no ama ayera akosi ase.”—Daniel 7:26.\n35 Ɛdenam Ɔtemmufo Kɛse, Yehowa Nyankopɔn, mmara so no, nea ɛtoo Roma Ahemman a ɛtaa tete Kristofo no bi bɛto abɛn a ɛkaa Onyankopɔn ho abususɛm na ɛhaw “ahotefo” no. N’ahenni begu. “Ahene” a wonni tumi kɛse a wɔte sɛ mmɛn a efii Roma Ahemman no mu bae no nso befi hɔ. Na ahenni a efi kan tumi horow a ɛte sɛ mmoa mu bae no nso ɛ? Sɛnea wɔhyɛɛ nkɔm no, wɔde ‘bere ne mmere’ kaa wɔn nkwa nna ho. Nnipa akɔ so atra wɔn nsase so abedu yɛn bere yi so. Sɛ nhwɛso no, Iraq wɔ tete Babilon asase so. Persia (Iran) ne Greece da so wɔ hɔ. Saa wiase tumi ahorow a aka yi ka Amanaman Nkabom no ho. Wɔbɛsɛe ahenni horow yi nso bere a wɔsɛe wiase tumi a etwa to no. Wɔbɛsɛe nnipa nniso nyinaa pasaa wɔ “Onyankopɔn, ade nyinaa so tumfoɔ no, da kɛse no mu ko no” mu. (Adiyisɛm 16:14, 16) Ɛnde, na hena na obedi wiase so?\nAHENNI A ƐBƐTRA HƆ DAA ABƐN YIYE!\n36, 37. (a) Hena ne “obi a ɔte sɛ onipa ba” no, na bere bɛn na ɔkɔɔ ɔsoro Asɛnnibea hɔ, na dɛn nti na ɔkɔɔ hɔ? (b) Dɛn na wɔde sii hɔ wɔ 1914 Y.B. mu?\n36 Daniel teɛɛm sɛ: “Mede hwɛ, anadwo adehu no mu ara, na hwɛ, obi a ɔte sɛ onipa ba nam ɔsoro amununkum mu reba, na oduu nea ne nna akyɛ no nkyɛn, na wɔma ɔbɛn n’anim.” (Daniel 7:13) Bere a Yesu Kristo wɔ asase so no, ɔfrɛɛ ne ho sɛ “onipa ba” de kyerɛe sɛ ɔne adesamma bɔ abusua. (Mateo 16:13; 25:31) Yesu ka kyerɛɛ Sanhedrin, anaa Yudafo asɛnnibea a ɛkorɔn no sɛ: “Mubehu onipa ba no sɛ ɔte tumi no nifa, na ɔreba ɔsoro mununkum so.” (Mateo 26:64) Enti wɔ Daniel anisoadehu no mu no, nea ɔreba a onipa aniwa nhu no a ɔkɔɔ Yehowa Nyankopɔn nkyɛn no ne Yesu Kristo a wɔanyan no a wɔahyɛ no anuonyam no. Bere bɛn na eyi sii?\n37 Onyankopɔn ne Yesu Kristo ayɛ Ahenni apam, sɛnea ɔne Ɔhene Dawid yɛe no. (2 Samuel 7:11-16; Luka 22:28-30) Bere a “amanaman no bere” baa awiei wɔ 1914 Y.B. mu no, Yesu Kristo tumi nyaa Ahenni nniso sɛ Dawid ɔdedifo. Daniel nkɔmhyɛ kyerɛwtohɔ no kenkan sɛ: “Na ɔno na wɔde tumi ne anuonyam ne ahenni maa no ma aman, nkurɔfo ne ɔkasa horow nyinaa som no; ne tumi yɛ daa tumi a ɛrentwam da, na n’ahenni yɛ nea ɛrensɛe da.” (Daniel 7:14) Enti wɔde Mesia Ahenni no sii hɔ wɔ soro wɔ 1914 mu. Nanso, wɔde ahenni no ma afoforo nso.\n38, 39. Henanom na wɔde nniso a ebedi wiase so daa bɛma wɔn?\n38 Ɔbɔfo no kae sɛ: “Na ɔsorosoroni no ahotefo bɛfa ahenni no.” (Daniel 7:18, 22, 27) Yesu Kristo ne ahotefo no panyin. (Asomafo no Nnwuma 3:14; 4:27, 30) “Ahotefo” afoforo a wobenya ahenni no mu kyɛfa no ne Kristofo anokwafo 144,000 a wɔde honhom asra wɔn a wɔne Kristo yɛ Ahenni adedifo no. (Romafo 1:7; 8:17; 2 Tesalonikafo 1:5; 1 Petro 2:9) Wonyan wɔn fi owu mu sɛ ahonhom a wɔwɔ nkwa a owu nnim a wɔne Kristo bedi hene wɔ ɔsoro Bepɔw Sion so. (Adiyisɛm 2:10; 14:1; 20:6) Enti, Kristo Yesu ne Kristofo a wɔasra wɔn a wobenyan wɔn no bedi adesamma wiase no so hene.\n39 Onyankopɔn bɔfo kaa onipa Ba no ne “ahotefo” afoforo a wobenyan wɔn no nniso ho asɛm sɛ: “Na wɔde ɔsoro nyinaa ase ahemman so tumi ne kɛseyɛ bɛma ɔsorosoroni no akronkronfo man; n’ahenni yɛ daa ahenni, na tumi nyinaa bɛsom no atie no.” (Daniel 7:27) Nhyira horow a adesamma asoɔmmerɛfo benya wɔ saa Ahenni no mu bɛn ara ni!\n40. Ɔkwan bɛn so na yebetumi anya Daniel dae ne n’anisoadehu ahorow ho asɛm a yebetie no so mfaso?\n40 Na Daniel nnim anisoadehu ahorow a Onyankopɔn de maa no no mmamu a ɛyɛ nwonwa no nyinaa. Ɔkae sɛ: “Ɛha na nsɛm no ase asi. Na me, Daniel de, m’adwene haw me pii, na m’anim sakrae, na mede asɛm no misiee me koma mu.” (Daniel 7:28) Nanso, yɛn de yɛte bere a yebetumi ate nea Daniel hui no mmamu ase mu. Nkɔmhyɛ yi a yebetie no bɛhyɛ gyidi ne ahotoso a yɛwɔ sɛ Yehowa Mesia Hene no bedi wiase so no mu den.\n^ nky. 4 Nea ɛbɛyɛ na nsɛm mu ada hɔ na yɛanti mu mpɛn pii no, yebesusuw Daniel 7:15-28 nkyekyem biara ho de afoa anisoadehu ahorow nkyerɛkyerɛmu a wɔde ama wɔ Daniel 7:1-14 no so.\n^ nky. 7 Hwɛ nhoma yi Ti 4.\n^ nky. 28 Hwɛ nhoma yi Ti 6.\n• ‘Mmoa akɛse anan a wopue fii po mu’ no mu biara yɛ dɛn ho mfonini?\n• Dɛn ne abɛn “ketewa” no?\n• Ɔkwan bɛn so na sɛnkyerɛnne kwan so abɛn ketewa no haw “ahotefo” no wɔ Wiase Ko I mu?\n• Dɛn na ɛbɛto sɛnkyerɛnne kwan so abɛn ketewa no ne tumi ahorow a ɛte sɛ mmoa no?\n• Ɔkwan bɛn so na wunyaa Daniel dae ne anisoadehu ahorow a ɛfa “mmoa akɛse anan” no ho so mfaso?\n[Adaka/Mfonini wɔ kratafa 149-152]\nƆHEMPƆN A ƆWƆ BOASETƆ\nHELANI nhoma kyerɛwfo bi a ɔtraa ase wɔ afeha a ɛto so anum A.Y.B. mu kaee no sɛ ɔhempɔn pa a ɔwɔ boasetɔ. Wɔfrɛ no wɔ Bible mu sɛ “nea wasra no” ne “ɔkoropɔn” a ‘ofi apuei’ reba. (Yesaia 45:1; 46:11) Ɔhempɔn a wɔka ne ho asɛm no ne Kores Ɔkɛseɛ a ofi Persia.\nKores fii ase gyee din wɔ bɛyɛ 560/559 A.Y.B. mu, bere a odii ne papa Cambyses I ade na ɔtraa Anshan a ɛyɛ tete Persia kurow anaa mantam bi ahengua so no. Na Anshan hyɛ Media Hene Astyages ase saa bere no. Bere a Kores tew atua tiaa Mediafo ahenni no, odii so nkonim ntɛm ara efisɛ Astyages asraafo baa n’afã. Afei Mediafo begyinaa Kores akyi. Ɛno akyi no, odii Mediafo ne Persiafo anim ma wɔde biakoyɛ dii ako. Eyi na ɛma wonyaa Medo-Persia nniso a bere bi akyi no, n’ahemman trɛw fii Aegean Po ho kosii Indus Asubɔnten ho no.—Hwɛ asase mfonini no.\nNea edi kan no, Kores de Mediafo ne Persiafo asraafo a wɔaka abom no kɔko faa beae a na wɔyɛ basabasa—Media atɔe fam a na Lydia Hene Croesus retrɛw n’ahemman mu akɔ Media asase so no. Bere a Kores koduu Lydia Ahemman no apuei fam hye so wɔ Asia Kumaa no, odii Croesus so nkonim gyee n’ahenkurow Sardi fii ne nsam. Afei Kores dii Ionia nkurow so nkonim de Asia Kumaa nyinaa kaa Medo-Persia Ahemman no ho. Ɔnam saayɛ so bɛyɛɛ Babilon ne ne hene Nabonido tamfo titiriw.\nAfei Kores siesiee ne ho sɛ ɔne ɔhoɔdenfo Babilon bɛko. Efi saa bere no, ɔmaa Bible nkɔmhyɛ nyaa mmamu. Na Yehowa nam odiyifo Yesaia so adi kan abɔ Kores din bɛyɛ mfe ahanu a na atwam no sɛ ɔne sodifo a obetu Babilon agu na wagye Yudafo afi nnommumfa mu. Esiane sɛ wodii kan paw Kores saa nti, Kyerɛwnsɛm no ka ne ho asɛm sɛ ‘nea Yehowa asra no’ no.—Yesaia 44:26-28.\nBere a Kores kɔtow hyɛɛ Babilon so wɔ 539 A.Y.B. mu no, ohyiaa tebea a ɛyɛ den. Esiane sɛ na afasu akɛse ne nsuka a ɛtrɛw na emu dɔ a asubɔnten Eufrate atwitwa atwa kurow no ho ahyia nti, na ɛte sɛ nea wontumi nko mfa. Na ɔfasu a ɛte sɛ bepɔw a kɔbere apon akɛse deda ano wɔ asubɔnten Eufrate kɔn so wɔ baabi a nsu no fa Babilon no. Na Kores bɛyɛ dɛn atumi ako afa Babilon?\nNa Yehowa aka asie bɛboro mfe ɔha sɛ ‘ne nsu bɛyow,’ na ‘ɛsɛ sɛ ɛyow.’ (Yeremia 50:38) Sɛnea nkɔmhyɛ no kyerɛe no, Kores dan Asubɔnten Eufrate ani kyerɛɛ baabi kilomita kakra wɔ Babilon kusuu fam. Afei n’asraafo no nantew faa asubɔnka no mu, foroo ɔfasu no anim koko no hyɛn kurow no mu a wɔammrɛ efisɛ na kɔbere apon no ano deda hɔ. Te sɛ nea “ɔkoropɔn” de ahoɔhare kyere aboa foforo no, sodifo a ‘ofi apuei’ yi—ko faa Babilon anadwo biako pɛ!\nWɔ Babilon Yudafo fam no, Kores nkonimdi no kyerɛe sɛ ogye a na wobenya afi nnommumfa mu a na wɔahwɛ kwan akyɛ no ne wɔn man mfe 70 amamfoyɛ no awiei adu. Hwɛ sɛnea ɛbɛyɛ sɛ wɔn ani gyei bere a Kores yɛɛ mpaemuka bi a ɛmaa wɔn kwan sɛ wɔnsan nkɔ Yerusalem nsan nkosi asɔrefie no! Kores de asɔrefie hɔ nnwinne a ɛsom bo a Nebukadnesar de kɔɔ Babilon no maa wɔn, maa wɔn kwan sɛ wɔnkra ntaabo mfi Lebanon na wɔmfa ahemfie sika ntua ɔdan no si ho ka.—Esra 1:1-11; 6:3-5.\nNa Kores taa yi mmɔborohunu ne boasetɔ adi kyerɛ nnipa a odi wɔn so nkonim no. Ɛbɛyɛ sɛ ade biako nti a oyii su yi adi ne ne nyamesom. Ɛbɛyɛ sɛ na Kores di Persiani diyifo Zoroaster nkyerɛkyerɛ akyi na ɔsom Ahura Mazda—onyame bi a wɔkyerɛ sɛ ɔne nneɛma pa nyinaa bɔfo no. Farhang Mehr kyerɛw wɔ ne nhoma The Zoroastrian Tradition no mu sɛ: “Zoroaster kyerɛe sɛ Onyankopɔn yɛ pɛ wɔ abrabɔ mu. Ɔka kyerɛɛ nkurɔfo sɛ Ahura Mazda mfa bɔne ntua bɔne so ka na mmom odi asɛntrenee, enti ɛnsɛ sɛ wosuro no na mmom ɛsɛ sɛ wɔdɔ no.” Ɛbɛyɛ sɛ gye a Kores gyee onyame a obu bra pa na odi asɛntrenee no dii no kaa adwene a na okura wɔ abrabɔ ho na ɛhyɛɛ no nkuran ma ɔdaa tema adi na wanyɛ nyiyim.\nNanso, na ɔhene no mpɛ Babilon wim tebea koraa. Na ontumi nnyina ahohuru bere mu ɔhyew a ano yɛ den no ano. Enti ɛwom sɛ Babilon kɔɔ so yɛɛ ahemman no ahenkurow, ne nyamesom ne amammerɛ kurow titiriw de, nanso na ɛyɛ n’awɔw bere mu ahenkurow kɛkɛ. Nokwarem no, bere a Kores dii Babilon so nkonim no, ankyɛ na ɔsan kɔɔ n’ahohuru bere mu ahenkurow Ahmeta a ɛwɔ soro kyɛn po bɛyɛ mita 1,900 wɔ Bepɔw Alwand ase no mu. Na hɔnom awɔw bere ne ahohuru bere ma wim yɛ nea ɛfata ma no. Kores sii ahemfie fɛfɛ bi nso wɔ n’ahenkurow a edi kan, Pasargadae, (ɛbɛn Persepolis) a na ɛwɔ kilomita 650 wɔ Ahmeta kesee fam apuei no mu. Na ɔkɔhome wɔ fie a na ɛwɔ hɔ no mu.\nEnti wɔkae Kores sɛ nkonimdifo ɔkokodurufo ne ɔhempɔn a ɔwɔ boasetɔ. Ne mfe 30 ahenni no baa awiei bere a owui wɔ ɔko mu wɔ 530 A.Y.B. mu no. Ne ba Cambyses II bedii n’ade traa Persia ahengua so.\n• Ɔkwan bɛn so na Persiani Kores kyerɛe sɛ ɔyɛ ‘nea Yehowa asra no’?\n• Adwuma a ɛsom bo bɛn na Kores yɛ maa Yehowa nkurɔfo?\n• Ɔkwan bɛn so na Kores ne nnipa a odii wɔn so nkonim no dii?\nKores ɔboda a ɛwɔ Pasargadae\nAdwini a ɛwɔ Pasargadae, a Kores mfonini wɔ so\n[Adaka/Mfonini wɔ kratafa 153-161]\nƆHENE ABERANTEWA BI DI WIASE SO NKONIM\nBƐYƐ mfe 2,300 a atwam ni, na ɔsahene bi a ne ti nhwi yɛ akokɔsrade a wadi mfe 20 ne kakra gyina Mediterranea Po no ano. Na ɔhwɛ supɔw bi so kurow a ɛwɔ bɛyɛ kilomita biako no hãã. Esiane sɛ wɔamma no kwan ma wanhyɛn kurow no mu nti, na ɔsahene a ne bo afuw no asi ne bo sɛ ɔbɛko afa kurow no. Nhyehyɛe bɛn na ɔbɛyɛ na watumi atow ahyɛ kurow no so? Ɔbɛpae kwan afa nsu no so akɔ supɔw no so na wama n’asraafo atow ahyɛ so. Na wɔafi ase repae kwan no dedaw.\nNanso nkrasɛm bi a wɔde fi Persia Ahemman henkɛse no nkyɛn brɛɛ ɔsahene aberantewa no ma ogyaee adwuma no yɛ kakra. Esiane sɛ na Persia hene no pɛ sɛ asomdwoe ba wɔn ntam nti, ɔkae sɛ ɔbɛma no nneɛma bebree: sika kɔkɔɔ talente 10,000 (bɛboro dɔla ɔpepepem abien nnɛ), ɔde ɔhene no mmabea mu biako bɛma no aware, ɔbɛma wadi Persia Ahemman no atɔe fam nsase nyinaa so. Na ɔde eyi nyinaa rema na ama ɔsahene no agyae ɔhene no abusua a wafa wɔn nnommum no.\nƆsahene a na ɛsɛ sɛ osi gyinae sɛ obegye nneɛma no anaa onnye no ne Alexander III a ofi Makedonia no. So ɛsɛ sɛ ogye nneɛma no? Abakɔsɛm kyerɛwfo Ulrich Wilcken ka sɛ: “Na ɛyɛ bere titiriw bi ma tete wiase no. Nokwarem no, nea efii ne gyinaesi mu bae no atra hɔ afi Mfinimfini Mmere no mu abesi yɛn bere yi so, Apuei ne Atɔe fam nyinaa.” Ansa na yɛbɛka mmuae a Alexander de mae no, ma yɛnhwɛ nsɛm a ɛkɔfaa bere titiriw yi bae no.\nWɔwoo Alexander wɔ Pella, Makedonia, wɔ 356 A.Y.B. mu. Na ne papa ne Ɔhene Philip II, na ne maame ne Olympias. Alexander maame kyerɛɛ no sɛ Makedonia ahene yɛ Helafo nyame Seus ba Hercules asefo. Sɛnea Olympias kyerɛ no, Alexander yɛ Achilles, Homer anwensɛm Iliad mu dɔmmarima no aseni. Esiane sɛ Alexander awofo faa saa kwan no so siesiee n’adwene maa ɔko mu nkonimdi ne anuonyam a obenya sɛ ɔhene nti, na n’ani nnye nneɛma afoforo ho pii. Bere a wobisaa Alexander sɛ obesi mmirika kane wɔ Olympic Agumadi no mu no, ɔkyerɛe sɛ sɛ ɔne ahene na ebetu mmirika no a, ɛnde obetu. Na ne botae ne sɛ ɔbɛyɛ nneɛma akɛse asen ne papa na wafa nea obetumi ayɛ no so anya anuonyam.\nBere a Alexander dii mfe 13 no, Helani nyansapɛfo Aristotle kyerɛɛ no ade boaa no ma onyaa nyansapɛ, aduyɛ, ne nyansahu ho anigye. Nkurɔfo adwene nhyia wɔ faako a Aristotle nyansapɛ nkyerɛkyerɛ nyaa Alexander nsusuwii so tumi kodui no ho. Bertrand Russell, afeha a ɛto so 20 yi mu nyansapɛfo kae sɛ: “Yebetumi aka sɛ na wɔn baanu no adwene nhyia wɔ nneɛma pii ho. Na Aristotle kura Helafo adwene sɛ kurow biara di ne ho so a na ɛretwam no bi. Na ɔhene ba onuonyampɛfo a na ɔpɛ sɛ ɔkyekye ahemman kɛse biako no ani nnye adwene a ɛne sɛ kurow biara de ne ho no ho.” Na ɛbɛyɛ sɛ Alexander adwenem yɛɛ no naa wɔ Aristotle nnyinasosɛm a ɛne sɛ wɔnyɛ wɔn a wɔnyɛ Helafo nkoa no ho, efisɛ na ɔhwehwɛ ahemman a biakoyɛ bɛba ɔne aman a obedi wɔn so nkonim no ntam.\nNanso, akyinnye biara nni ho sɛ Aristotle maa Alexander ani gyee akenkan ne adesua ho. Alexander kɔɔ so yɛɛ obi a na ɔpɛ akenkan yiye ne nkwa nna nyinaa mu, na na n’ani gye Homer nhoma ahorow ho yiye. Wɔkyerɛ sɛ osuaa Iliad—anwensɛm mu nsɛm nkorɛnkorɛ 15,693 no nyinaa—guu ne tirim.\nNkyerɛkyerɛ a Aristotle de maa ɔhene ba a na wadi mfe 16 yi baa awiei mpofirim wɔ 340 A.Y.B. mu bere a ɔsan kɔɔ Pella kodii Makedonia so bere a na ne papa afi hɔ no. Ɔhene ba no daa ne ho adi ntɛm ara sɛ onim ko yiye. Odii Thrace Maedi abusua atuatewfo no so nkonim ntɛm ara, faa wɔn ahenkurow ntɛm so de ne din too so ma wɔfrɛɛ no Alexandroúpolis maa Philip ani gyei.\nƆKƆ SO DI NKONIM\nKum a wokum Philip wɔ 336 A.Y.B. mu no maa Alexander a wadi mfe 20 no bedii Makedonia ahengua no. Bere a Alexander hyɛn Asia wɔ Hellespont (seesei wɔfrɛ no Dardanelles) wɔ 334 A.Y.B. mu fefɛw bere mu no, ɔde asraafo kakraa bi a wonim ko a wɔyɛ 30,000 a wɔnam fam ne 5,000 a wɔtete apɔnkɔ so dii nkonim. Na mfiridwuma ho animdefo, nnipa a wosusuw nsase, adansi ho animdefo, nyansahufo ne abakɔsɛm akyerɛwfo ka n’asraafo no ho.\nAlexander dii ɔne Persiafo ntam ɔko a edi kan mu nkonim wɔ Granicus Asubɔnten ho wɔ Asia Kumaa kusuu fam atɔe (seesei wɔfrɛ no Turkey). Odii Asia Kumaa atɔe fam so nkonim wɔ saa awɔw bere no mu. Ɔne Persiafo koe nea ɛto so abien wɔ Issus, wɔ Asia Kumaa kesee fam apuei wɔ twabere a na edi hɔ no mu. Persia Henkɛse Dario III de asraafo bɛyɛ ɔpehanum na ebehyiaa Alexander wɔ hɔ. Dario a na ogye ne ho di dodo no de ne maame, ne yere, ne abusuafo afoforo baa hɔ na wɔatumi ahu nkonim kɛse a anka obedi no. Nanso na Persiafo no nhwɛ kwan sɛ Makedoniafo no de ahoɔden kɛse bɛtow ahyɛ wɔn so mpofirim. Alexander dɔm no dii Persia asraafo no so nkonim koraa, na Dario guan gyaw n’abusua maa Alexander.\nSɛ anka Alexander bɛtaa Persiafo a wɔreguan no, ɔde n’ani kyerɛɛ kusuu fam kɔfaa Mediterranea Mpoano, ko faa baabi a Persia asraafo a wɔyɛ den no trae no. Nanso kurow Tiro a ɛwɔ supɔw so no ko tiaa ne ntua no. Esiane sɛ Alexander sii ne bo sɛ ɔbɛko afa kurow no nti, ofii ntua a edii asram ason ase. Wɔ ntua no mu na Dario bɛkae sɛ wonsiesie wɔn ntam a yɛaka ho asɛm dedaw no. Wɔkyerɛ sɛ na nneɛma no dɔɔso araa ma Alexander fotufo Parmenio a na ogye no di yiye no kae sɛ: ‘Sɛ mene Alexander a, anka megye.’ Nanso ɔsahene aberantewa no buae sɛ: ‘Sɛ me nso mene Parmenio a, anka megye.’ Alexander ampene so na ɔtoaa ne ntua no so sɛee saa kurow a na edi akokurokosɛm wɔ po so no wɔ July 332 A.Y.B. mu.\nAlexander amfa ne nsa anka Yerusalem efisɛ ɛde ne ho bɛhyɛɛ n’ase, na ɔko kɔɔ kesee fam kodii Gaza so nkonim. Esiane sɛ na Persia nniso ama Misraim abrɛ nti, egyee no toom sɛ ogyefo. Ɔbɔɔ afɔre maa Apis nantwinini no wɔ Memfis, na ɔnam saayɛ so sɔɔ Misrifo akɔmfo ani. Ɔkyekyee kurow Alexandria a akyiri yi ɛbɛyɛɛ nhomasua ahenkurow te sɛ Atene na ɛda so kura ne din no nso.\nAfei, Alexander de n’ani kyerɛɛ kusuu fam apuei, kɔfaa Palestina kɔɔ Tigris Asubɔnten ho. Wɔ afe 331 A.Y.B. mu no, ɔne Persiafo koo ɔko a ɛto so abiɛsa wɔ Gaugamela a ɛbɛn Niniwe amamfo so no. Alexander asraafo 47,000 no dii Persiafo asraafo a na wɔasan atete wɔn a anyɛ yiye koraa no wɔbɛyɛ 250,000 no so nkonim! Dario guan na akyiri yi n’ankasa manfo kum no.\nEsiane sɛ nkonimdi hyɛɛ Alexander mpamden nti, ɔde n’ani kyerɛɛ kesee fam na ɔko faa Persiafo awɔw bere mu ahenkurow Babilon. Odii nhenkurow a ɛne Susan ne Persepolis so nkonim, na ogyee Persiafo sikakorabea kɛse no hyew Xerxes ahemfie kɛse no. Awiei koraa no, ɔko faa ahenkurow Ahmeta. Saa nkonimdifo ɔhoɔharefo yi dii Persia ahemman a aka no so nkonim, na ɔkɔ koduu Indus Asubɔnten a ɛwɔ nnɛyi Pakistan no ano tɔnn.\nBere a Alexander twaa asubɔnten Indus wɔ Persia mansin Taxila hye so no, ohyiaa ɔtamfo bi a ɔyɛ den, Indiafo hempɔn Porus. Alexander ne no koo ne ko kɛse a ɛto so anan a etwa to no wɔ June 326 A.Y.B. mu. Na asraafo 35,000 ne asono 200 a wɔmaa ehu kaa Makedoniafo apɔnkɔ no ka Porus akofofo dɔm no ho. Ɔko no mu yɛɛ den na nnipa pii wuwui, nanso Alexander asraafo no dii nkonim. Porus de ne ho mae na ɔbaa Alexander afã.\nNa bɛboro mfe awotwe atwam fi bere a Makedonia asraafo kɔɔ Asia, na na wɔabrɛ na wɔn ani agyina fie. Esiane sɛ ɔko a emu yɛ den a wɔne Porus koe no ama wɔabrɛ nti, wɔpɛe sɛ wɔsan kɔ wɔn man mu. Ɛwom sɛ mfiase no na Alexander mpene so de, nanso ɔyɛɛ nea na wɔhwehwɛ no maa wɔn. Na Hela abɛyɛ wiase tumi ampa. Bere a wɔkyekyee Helafo atubraman wɔ nsase a wodii so nkonim no so no, Hela kasa ne amammerɛ trɛw wɔ ahemman no mu nyinaa.\nONIPA A NA OKURA KYƐM NO\nAde a ɛkaa Makedonia asraafo boom wɔ mfe a wɔde dii nkonim no mu ne Alexander nipasu. Sɛ wɔko wie a, Alexander taa kɔsrasra wɔn a wɔapira no, ɔhwɛ wɔn apirakuru no, ɔkamfo asraafo no wɔ wɔn akokoduru ho, na ɔhwɛ nea wotumi yɛe ho kyɛ wɔn ade. Na Alexander yɛ nhyehyɛe ma wosie wɔn a wowuwu wɔ ɔko no mu no wɔ nidi mu. Wɔmma mmarima a wowuwui no awofo ne wɔn mma ntua tow na wɔnyɛ nnwuma foforo biara. Na Alexander yɛ agumadi ne akansi nhyehyɛe na wɔde agye wɔn ani wɔ akodi ahorow akyi. Bere bi ɔyɛɛ nhyehyɛe mpo sɛ mmarima a wɔaware foforo no nnkɔ ɔko, na ɛma wotumi traa wɔn yerenom nkyɛn wɔ Makedonia wɔ awɔw bere mu. Saa nneyɛe no maa n’asraafo pɛɛ n’asɛm na wonyaa obu maa no.\nHelani nhoma kyerɛwfo Plutarch kyerɛw Alexander ne Bactriani Ɔhene babea Roxana aware ho asɛm sɛ: “Nokwarem no, na ɛyɛ ɔdɔ asɛm, nanso bere koro no ara na ɛte sɛ nea ɛne n’atirimpɔw hyia. Efisɛ nnipa a na wadi wɔn so nkonim no ani gyei sɛ wohui sɛ wapaw ɔyere afi wɔn mu, ɛma wɔpɛɛ n’asɛm yiye bere a wohui sɛ onipa a ɔwɔ ahosodi kɛse no ne ɔbea biako pɛ a na ɔdɔ no no anna kosii sɛ otumi gyee no waree mmara kwan so ne nidi mu.”\nAlexander kyerɛɛ obu maa afoforo aware nso. Ɛwom sɛ ɔfaa Ɔhene Dario yere dommum de, nanso ɔhwɛ hui sɛ obiara renyɛ wɔn basabasa. Saa ara nso na bere a ɔtee sɛ Makedonia asraafo baanu ato ahɔho bi yerenom mmonnaa no, ɔhyɛe sɛ sɛ wohu sɛ wodi fɔ a, wonkum wɔn.\nNa Alexander pɛ nyamesom yiye te sɛ ne maame Olympias. Na ɔbɔ afɔre ahorow ansa na wakɔ ɔko ne ɔko no akyi, na obisa adebisafo nea nsɛnkyerɛnne ahorow bi kyerɛ. Okobisaa ade wɔ Ammon wɔ Libia. Na wɔ Babilon no odii ahyɛde a Kaldeafo de maa no wɔ afɔrebɔ ho no so, titiriw Babilonfo nyame Bel (Marduk) de.\nƐwom sɛ na Alexander nyɛ odidifo de, nanso awiei koraa no na ɔbow nsa. Sɛ ɔnom bobesa kuruwa biako biara a, ɔkasa pii na ɔde nea watumi ayɛ hoahoa ne ho. Ade biako a enye koraa a Alexander yɛe ne sɛ okum n’adamfo Clitus bere a nsa a na wabow maa ne bo fuwii no. Nanso Alexander dii ho yaw araa ma ɔdaa ne mpa mu nnansa, wannidi na wannom. Awiei koraa no, ne nnamfo tumi kasa kyerɛɛ no ma odidii.\nBere bi akyi no, Alexander anuonyampɛ ma ɔdaa su afoforo a ɛmfata adi. Ofii ase gyee nsɛm a wotwa too afoforo so no dii ntɛm ara, na ofii ase twee nkurɔfo aso denneennen. Sɛ nhwɛso no, bere a wɔma Alexander gye dii sɛ Philotas ka ho bi na anka wɔrekum no no, ɔma wokum ɔne ne papa Parmenio, a bere bi na ɔyɛ ne fotufo a ogye no di no.\nBere a Alexander san baa Babilon akyi bere tiaa bi no, ɔyaree atiridii na ne ho antɔ no da. Ɔtamfo a ɔsen biara a ɔne owu kum Alexander June 13, 323 A.Y.B. bere a na wadi mfe 32 ne asram 8 pɛ no.\nNa ɛte sɛ nea Indiafo anyansafo bi kae no: “Oo Ɔhene Alexander, obiara wɔ asase a ne kɛse te sɛ nea yegyina so yi; wɔ w’ahoɔden a wowɔ ne w’asɛm a ɛyɛ den akyi no, wote sɛ nnipa afoforo, wufi wo man mu rekyinkyin afa asase yi nyinaa so, rehaw wo ho ne afoforo. Nanso ɛrenkyɛ wubewu, na asase a ɛbɛso w’adamoa nkutoo na wubenya.”\n•Alexander Ɔkɛseɛ akyi fi he?\n• Bere a Alexander bɛtraa Makedonia ahengua so ara pɛ no, ɔsatu bɛn na ofii ase?\n• Ka Alexander nkonimdi no bi ho asɛm.\n• Dɛn na yebetumi aka wɔ Alexander nipasu ho?\nALEXANDER NKONIMDI AHOROW\nAristotle ne ne suani Alexander\n[Mfonini nkutoo na ɛwɔ ha]\nAbasobɔde a wɔkyerɛ sɛ Alexander Ɔkɛseɛ no mfonini wɔ so\n[Adaka/Mfonini wɔ kratafa 162, 163]\nWƆKYEKYƐ AHEMMAN KƐSE BI MU\nBIBLE no hyɛɛ nkɔm sɛ Alexander Ɔkɛseɛ no ahenni begu na wɔakyekyem nanso “wɔremfa mma n’asefo.” (Daniel 11:3, 4) Enti, bere a Alexander wuu mpofirim wɔ 323 A.Y.B. mu akyi mfe 14 no, wokum ne ba Alexander IV ne ne mpena ba Heracles.\nEduu afe 301 A.Y.B. mu no, na Alexander asahene baanan di ahemman kɛse a wɔn sahene panyin no akyekye no so. Ɔsahene Cassander faa Makedonia ne Hela. Lysimachus nyaa Asia Kumaa ne Thrace. Mesopotamia ne Siria bedii Seleucus I Nicator nsam. Na Ptolemy Lagus anaa Ptolemy I dii Misraim ne Palestina so. Enti Helafo ahenni anan fii Alexander ahenni kɛse biako no mu bae.\nHelafo ahenni anan no mu nea ankyɛ koraa ne Cassander tumidi. Mfe kakraa bi wɔ bere a Cassander bedii tumi akyi no, n’asefo mmarima wuwui, na wɔ 285 A.Y.B. mu no, Lysimachus faa Hela Ahemman no fã a ɛyɛ Europa no. Mfe anan akyi no, Lysimachus wui wɔ ɔne Seleucus I Nicator ntam akodi mu, na ɛmaa Seleucus dii Asia nsase fã kɛse no ara so tumi. Seleucus bɛyɛɛ ɔhene a odi kan wɔ ahenni a ne din da so no mu wɔ Siria. Ɔkyekyee Antiokia wɔ Siria na ɔde yɛɛ n’ahenkurow foforo. Wokum Seleucus wɔ 281 A.Y.B. mu, nanso ahene abusua a ɔhyehyɛe no kɔɔ so dii tumi besii 64 A.Y.B. mu, bere a Romafo Sahene Pompey yɛɛ Siria Romafo mantam no.\nAlexander ahemman a wɔkyɛɛ mu anan no mu ahenni a ɛkyɛ sen biara ne Ptolemy de no. Ptolemy I faa abodin ɔhene no too ne ho so wɔ 305 A.Y.B. mu, na ɔno ne Makedonia hene a odi kan a odii Misraim so sɛ Farao. Bere a ɔde Alexandria yɛɛ n’ahenkurow no, ofii ase siesiee nkurow akɛse mu ntɛm ara. N’adansi adwuma a ɛsen biara no mu biako ne Alexandria Nhomakorabea a agye din no. Ptolemy kɔfaa Atene nhomanimfo bi a wagye din a wɔfrɛ no Demetrius Phalereus fii Hela bae ma ɔbɛhwɛɛ adansi adwuma kɛse yi so. Sɛnea amanneɛbɔ kyerɛ no, eduu afeha a edi kan Y.B. mu no, na nhoma mmobɔwee ɔpepem biako na ɛwɔ nhomakorabea hɔ. Ptolemy ahene abusua no kɔɔ so dii tumi wɔ Misraim kosii sɛ Roma ko fae wɔ 30 A.Y.B. mu. Afei Roma sii Hela ananmu sɛ wiase tumi titiriw.\n• Ɔkwan bɛn so na wɔkyekyɛɛ Alexander ahemman kɛse no mu?\n• Ahenni a Seleucus din da so no kɔɔ so dii Siria so kosii bere bɛn?\n• Bere bɛn na Ptolemy ahenni a na ɛwɔ Misraim no baa awiei?\nALEXANDER AHEMMAN A EMU PAAPAEE NO\n[Asɛm a Wɔahyehyɛ/Mfonini wɔ kratafa 139]\nDANIEL NKƆMHYƐ NO MU WIASE TUMI AHOROW\nOhoni kɛse no (Daniel 2:31-45)\nMmoa anan a wopue fii po mu no (Daniel 7:3-8, 17, 25)\nBABILON fi 607 A.Y.B.\nMEDO-PERSIA fi 539 A.Y.B.\nHELA fi 331 A.Y.B.\nROMA fi 30 A.Y.B.\nANGLO-AMERIKA WIASE TUMI fi 1763 Y.B.\nWIASE A AMAMMUISƐM APAAPAE MU wɔ awiei bere no mu\n[Mfonini nkutoo na ɛwɔ kratafa 128]\n[Mfonini nkutoo na ɛwɔ kratafa 147]\nShare Share Hena na Obedi Wiase So?\ndp ti 9 kr. 128-163


Woma W’abam Bu Ntɛm?\nBERE a woyɛ aberante anaa ababaa no, dɛn na na ɛsi w’ani so? Ebia na wopɛ sɛ woware anaa woyɛ adwuma bi anaa wosua biribi. Nanso ɛnyɛ nea onipa pɛ na ɔnya. Biribi bɛtumi asi ma tebea no asesa koraa. Wei na ɛtoo Anja, Delina, ne Gregory.\nAnja wɔ Germany na bere a ɔdii mfe 21 no, dɔkotafo kaa sɛ wanya kokoram anaa cancer. Seesei yareɛ no aka no ahyɛ fie.\nDelina nso wɔ United States, na wanya wedeɛ mu yareɛ bi a wɔfrɛ no dystonia. Ne nuanom mmiɛnsa nso yɛ ayarefo, na ɔno koro yi ara na ɔhwɛ wɔn.\nGregory wɔ Canada, na wanya adwenemyare bi a ɛmma ne ho ntɔ no koraa.\nNea Anja, Delina, ne Gregory refam nyinaa akyi no, wɔmpaa aba; wɔatumi agyina mu. Dɛn na aboa wɔn?\nBible ka sɛ: “W’aba mu abu ahohia da mu anaa? W’ahoɔden so bɛte.” (Mmebusɛm 24:10) Asɛm yi mu da hɔ pefee: Sɛ asɛm bi si a, nea wobɛyɛ wɔ ho na ɛbɛkyerɛ sɛ wobɛtumi afam anaa worentumi. Sɛ woma w’abam bu ntɛm a, tebea no bɛbunkam wo so. Nanso sɛ wotumi hyɛ wo ho so a, ɛbɛma woasi gyinae pa na wo koma atɔ wo yam.\nWei ne biribi a Anja, Delina, ne Gregory yɛe. Momma yɛnhwɛ sɛnea aboa wɔn.


Asomafo 21 NA-TWI - Paulo kɔ Yerusalem - Yɛne Efeso asafo - Bible Gateway\nAsomafo 20Asomafo 22\nAsomafo 21 Nkwa Asem (NA-TWI)\n21 Yɛne Efeso asafo mpanyimfo no dii ntetewmu no, yesiim nam nsu ani tee kɔɔ Ko. Ade kyee no, yekoduu Rodo na yefii hɔ kɔɔ Patara. 2 Yenyaa hyɛn bi a ɛrekɔ Foinike kɔtenaa mu kɔe. 3 Yeduu baabi a yɛn ani tua Kipro no, yetwaa ho wɔ benkum fam kɔɔ Siria. Yesii fam wɔ Tiro, efisɛ, na ɛhɔ na wɔrekoyi hyɛn no mu nneɛma. 4 Yehuu asuafo bi wɔ hɔ tenaa wɔn nkyɛn dii nnawɔtwe. Asuafo no nam Honhom Kronkron adiyi so bɔɔ Paulo kɔkɔ se ɔnnkɔ Yerusalem. 5 Nanso bere dui sɛ ɛsɛ sɛ yefi hɔ no, yegyaw wɔn hɔ kɔe. Asuafo no nyinaa ne wɔn yerenom ne wɔn mma kogyaa yɛn kwan koduu mpoano. Yeduu hɔ no, yɛn nyinaa buu nkotodwe bɔɔ mpae. 6 Afei yɛkrakraa yɛn ho yɛn ho wiei no, yɛkɔtenaa hyɛn no mu maa wɔn nso san kɔɔ fie.


KENKAN WƆ Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kinyarwanda Kirghiz Kirundi Korean Lithuanian Luo Malagasy Malayalam Maltese Marathi Mongolian Norwegian Nzema Papiamento (Aruba) Polish Portuguese Punjabi Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Tamil Telugu Thai Tigrinya Tsonga Tswana Turkish Twi Ukrainian Venda Vietnamese Xhosa Yoruba Zulu\nAdwene ho animdefo kyerɛ sɛ, sɛ yɛn ani begye paa a, ɛnyɛ honam mu nneɛma nko ara na yehia. Yehu sɛ asɛm a wɔaka no yɛ nokware, efisɛ bere nyinaa nnipa pɛ sɛ wɔde botae bi si wɔn ani so anaasɛ wɔsom obi anaa biribi a ɛkorɔn sen wɔn. Nnipa bi wɔ hɔ a, nea ɛbɛma wɔate nka sɛ wɔadu saa botae no ho nti, nea wɔde dwudwo wɔn ho ne abɔde mu nneɛma, adwini, nnwom ne nneɛma a ɛtete saa. Nanso nnipa dodow no ara nnya anigye a edi mu biara mfi saa nneɛma no mu.\nOnyankopɔn pɛ sɛ nnipa nya anigye nnɛ ne daa\nWɔn a wɔkenkan Bible de, ɛnyɛ wɔn nwonwa sɛ nyamesom wɔ nnipa mu. Genesis nhoma no mu nsɛm a edi kan no kyerɛ sɛ, bere a Onyankopɔn bɔɔ nnipa baanu no, na ɔtaa ne wɔn kasa, na ɛno maa wotumi ne Onyankopɔn nyaa ayɔnkofa. (Genesis 3:8-10) Onyankopɔn ammɔ nnipa sɛ wɔntew wɔn ho mfi ne ho; wohia wɔn Bɔfo no, na Bible mpo taa ka saa.\nƐho nhwɛso biako ne asɛm bi a Yesu kae. Ɔkae sɛ: “Anigye ne wɔn a wonim wɔn honhom mu ahiade.” (Mateo 5:3) Yɛhwɛ Yesu asɛm yi a, yebetumi aka sɛ, sɛ yebenya anigye ne akomatɔyam a, ade biako a ɛho ho hia paa ne sɛ yebehu yɛn honhom mu ahiade na yɛadi ho dwuma. Yɛbɛyɛ dɛn ayɛ saa? Yesu asɛm a edi so yi ma yehu. Ɔkae sɛ: “Ɛnyɛ paanoo nkutoo so na onipa nam bɛtena ase, na mmom asɛm biara a efi Yehowa anom nso.” (Mateo 4:4) Onyankopɔn anom asɛm, kyerɛ sɛ, Onyankopɔn adwene ne n’akwankyerɛ a ɛwɔ Bible mu no, dɛn na ɛwɔ ho a ebetumi ama yɛn ani agye na yɛn koma atɔ yɛn yam? Momma yɛnhwɛ emu abiɛsa.\nYehia Akwankyerɛ Pa\nƐnnɛ, afotufo adɔɔso wɔ wiase; biribiara, wɔwɔ ho afotu. Nnipa ne nnipa ntam, ɔdɔ, abusuasɛm, anigye, ɔkwan a yɛfa so siesie asɛm—wɔwɔ ne nyinaa ho afotu. Nea enti a yɛbaa wiase mpo, wɔpɛ sɛ wɔka ho biribi. Nanso sɛ ɛba saa nsɛm yi mu a, yɛn Bɔfo Yehowa Nyankopɔn akyi no, hena bio na obetumi de afotu a edi mu ama nnipa?\nBible yɛ akwankyerɛ nhoma a ɛkyerɛ yɛn kwan wɔ abrabɔ mu\nMfatoho bi ni: Wɔn a wɔyɛ nneɛma bi te sɛ kamera anaa kɔmputa taa yɛ akwankyerɛ nhoma ka ho de kyerɛ sɛnea ɛyɛ adwuma. Enti sɛ obi tɔ bi na ɔpɛ sɛ ohu mu yiye a, gye sɛ ɔkenkan akwankyerɛ nhoma no. Bible te sɛ saa akwankyerɛ nhoma no. Onyankopɔn na ɔbɔɔ nnipa, enti yebetumi aka sɛ ɔde Bible ama yɛn sɛ ɛnkyerɛ yɛn kwan wɔ abrabɔ mu. Saa akwankyerɛ nhoma yi, wɔde ama yɛn sɛ ɛnkyerɛ yɛn ɔkwan a yɛfa so a, ebesi yɛn yiye paa.\nSɛnea akwankyerɛ nhoma papa tumi de akwankyerɛ a edi mu ma no, Bible nso boa wɔn a wɔkenkan no ma wohu nneɛma a wɔyɛ a ebetumi asɛe wɔn abrabɔ. Nkurɔfo betumi ama yɛn afotu bi a, sɛ yɛanhwɛ no yiye a ɛbɛyɛ yɛn sɛ nyansa wom, nanso wunnye nni sɛ yɛde yɛn Bɔfo no akwankyerɛ yɛ adwuma a, ɛno mmom na nneɛma betumi akɔ yiye na yɛakwati ɔhaw pii?\n“Me Yehowa, mene wo Nyankopɔn, nea ɔkyerɛ wo ade a eye ma wo, nea ogya wo fa ɔkwan a ɛsɛ sɛ wofa so no so. O sɛ wubetie me mmara nsɛm a, anka w’asomdwoe bɛyɛ sɛ asubɔnten, na wo trenee ayɛ sɛ po asorɔkye.”—Yesaia 48:17, 18\nYɛkɔ Bible mu a, yenya akwankyerɛ ne mmoa a yehia\nƐwom, Yehowa Nyankopɔn ma yɛn afotu ne akwankyerɛ, nanso ɔnhyɛ yɛn sɛ kyinkyin ara a yɛmfa nyɛ adwuma. Mmom no, ɔyɛ Ɔyamyefo, na ɔka asɛmdɛ yi kyerɛ yɛn sɛ: “Me Yehowa, mene wo Nyankopɔn, nea ɔkyerɛ wo ade a eye ma wo, nea ogya wo fa ɔkwan a ɛsɛ sɛ wofa so no so. O sɛ wubetie me mmara nsɛm a, anka w’asomdwoe bɛyɛ sɛ asubɔnten, na wo trenee ayɛ sɛ po asorɔkye.” (Yesaia 48:17, 18) Nea ɛwom ara ne sɛ, sɛ yetie Onyankopɔn akwankyerɛ a, yɛn bra besi yiye. Nea saa asɛm no kyerɛ ne sɛ, sɛ yɛn bra besi yiye ama yɛn ani agye a, yehia Onyankopɔn.\nYehia Nneɛma a Ɛkyere Yɛn Adwene no Mu Ntease\nNnipa bi wɔ hɔ a, wɔte nka sɛ wonhia Onyankopɔn efisɛ nneɛma bi a ɛrekɔ so wɔ wiase no, wonhu nea enti a ɔdɔ Nyankopɔn bɛhwɛ a ɔnyɛ ho hwee. Enti ebinom tumi bisa sɛ: ‘Adɛn nti na nnipa pa hu amane?’ ‘Adɛn nti na mmofra bi wɔ hɔ a wɔbɛwo wɔn no, na wɔadi dɛm?’ ‘Adɛn na ebinom ho tɔ wɔn na ebinom nso hu amane?’ Saa nsɛm no haw adwene paa, na sɛ yetumi te ase a, ebetumi ama yɛahu sɛnea yɛbɛbɔ yɛn bra. Ɔhaw a yɛreka ho asɛm yi, enni sɛ yɛpere yɛn ho ka sɛ efi Onyankopɔn; mmom no, ma yɛnhwɛ sɛnea Onyankopɔn Asɛm Bible kyerɛkyerɛ asɛm no mu.\nYɛkenkan Genesis ti abiɛsa a, yehu sɛ na Satan pɛ sɛ ɔdaadaa nnipa baanu a wodi kan no ma wobu Yehowa Nyankopɔn mmara so kodi papa ne bɔne ho nimdeɛ aduaba no bi, enti ɔnam ɔwɔ so kasae. Satan ka kyerɛɛ Hawa sɛ: “Ɛnyɛ owu na mubewu. Na Onyankopɔn nim sɛ da a mubedi bi no mo ani bebue na moayɛ sɛ Onyankopɔn ahu papa ne bɔne.”—Genesis 2:16, 17; 3:4, 5.\nNsɛm a Satan kekae no, nea na ɔrepɛ akyerɛ ara ne sɛ Onyankopɔn yɛ ɔtorofo na afei nso sɛnea odi tumi no nyɛ papa. Ɔbonsam nsɛm a ɔkekae no kyerɛ sɛ, sɛ nnipa tie no a, nneɛma bɛkɔ yiye ama wɔn. Ná Onyankopɔn bɛyɛ dɛn adi saa nsɛm no ho dwuma? Nea ɛbɛyɛ ama obiara ahu asɛm no mu nokware no, Yehowa ama bere pii abegu mu na ama obiara ahu nea ɛbɛkɔ akowie. Enti Onyankopɔn ama Satan ne n’akyitaafo no bere sɛ wɔmfa nkyerɛ sɛ ɛyɛ ampa sɛ nnipa betumi adi wɔn ara wɔn ho so a wonhia Onyankopɔn anaa.\nNsɛm a Satan kekae no, wohwɛ a ɛte sɛn? Nnipa betumi asian Onyankopɔn ho atena wiase ama ayɛ yiye? Ateeteesɛm pii akɔ so mfe bebree—amanehunu, atɛnkyea, ɔyare, owu, nsɛmmɔnedi, brabɔne, akokoakoko, akunkumakunkum—ne nyinaa kyerɛ sɛ, nnipa asian Onyankopɔn ho abɔ pɔw ama wɔn nsa asi fam yayaayaw. Bible nka sɛ Onyankopɔn na ɔma nnipa hu amane; ɛma yehu ade pɔtee a akɔfa amanehunu abɛto nnipa so. Ɛka sɛ: “Onipa di onipa so ma ewie no bɔne.”—Ɔsɛnkafo 8:9.\nWohwɛ nea yɛaka yi a, wunhu sɛ nsɛm a ɛkyere adwene no, Onyankopɔn nko ara na obetumi ama yɛate ase na wadi ho dwuma ama yɛn? Dɛn na Onyankopɔn bɛyɛ?\nYehia Onyankopɔn Mmoa\nNnipa mpɛ sɛ wɔyare, na wɔmpɛ sɛ wɔbɔ nkwakoraa ne mmerewa anaa wowu. Enti wɔsɛe sika ne bere pii de hwehwɛ ano aduru, nanso enkosi hwee. Ebinom nonom nnuru anaa nsu bi anaasɛ wɔhyɛ da tu kɔtena baabi sɛnea ɛbɛyɛ a wɔbɛkɔ so anya apɔwmuden. Nanso ɛmfa mfaso biara mmrɛ wɔn.\nOnyankopɔn pɛ sɛ yɛn bra si yiye na yɛn ani gye. Ɛno ne adwene a ɔde bɔɔ nnipa, na ne werɛ mfii. (Genesis 1:27, 28; Yesaia 45:18) Yehowa Nyankopɔn ama yɛn awerɛhyem sɛ nea wabɔ ne tirim sɛ ɔbɛyɛ biara no, ɛdan sɛ bo koraa a, ɛbɛba mu. (Yesaia 55:10, 11) Nnipa baanu a wodi kan no maa Paradise asetena fii wɔn nsa, na Bible se Onyankopɔn ahyɛ bɔ sɛ ɔbɛsan de aba. Bible nhoma a etwa to no ka sɛ: “[Yehowa Nyankopɔn bɛpopa] wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.” (Adiyisɛm 21:4) Saa nneɛma pa yi, ɔkwan bɛn na Onyankopɔn bɛfa so de aba? Saa bɔhyɛ no ba a, mfaso bɛn na yebenya afi mu?\nOnyankopɔn Ba Yesu Kristo kyerɛɛ n’akyidifo sɛ wɔmmɔ mpae mma Onyankopɔn apɛde nyɛ hɔ. Nnipa bebree nim mpae no mu nsɛm, na wɔtaa bɔ; ebinom frɛ no Awurade Mpaebɔ. Emu nsɛm ni: “Yɛn Agya a wowɔ soro, wo din ho ntew. W’ahenni mmra. W’apɛde nyɛ hɔ wɔ asase so te sɛ ɔsoro.” (Mateo 6:9, 10) Enti Onyankopɔn Ahenni no na Yehowa Nyankopɔn nam so beyi amanehunu a nnipa nniso de aba no nyinaa afi hɔ, na ɔde trenee wiase foforo a wahyɛ ho bɔ no aba. * (Daniel 2:44; 2 Petro 3:13) Sɛ yebenya Onyankopɔn bɔhyɛ no so mfaso a, dɛn na ɛsɛ sɛ yɛyɛ?\nYesu Kristo kyerɛɛ yɛn ade pɔtee bi a ɛsɛ sɛ yɛyɛ. Ɔkae sɛ: “Eyi ne daa nkwa, sɛ wobehu wo, nokware Nyankopɔn koro pɛ no, yiye, ne nea wosomaa no no, Yesu Kristo.” (Yohane 17:3) Eyi kyerɛ sɛ Onyankopɔn adaworoma, yebetumi anya daa nkwa wɔ wiase foforo a ɔde ahyɛ yɛn bɔ no mu. Ebia saa bɔhyɛ no bɛma woahu sɛ yehia Onyankopɔn ampa.\nƐnnɛ na Ɛsɛ sɛ Yɛhwehwɛ Onyankopɔn\nMfe 2,000 ni no, ɔsomafo Paulo kasa kyerɛɛ Atenefo nyansapɛfo no wɔ Areopago anaa Mars Hill, Atene. Ɔkaa Onyankopɔn ho asɛm sɛ: “Ɔno na ɔma nnipa nyinaa nkwa ne ahome ne nneɛma nyinaa. Na ɛnam no so na yɛwɔ nkwa na yɛkeka yɛn ho na yɛwɔ hɔ, na mo mu anwensɛm akyerɛwfo bi mpo aka sɛ, ‘Yɛn nso yɛyɛ ne mma.’”—Asomafo Nnwuma 17:25, 28.\nAsɛm a Paulo ka kyerɛɛ Atenefo no ntwaa mu. Mframa a yɛhome, aduan a yedi, nsu a yɛnom—ne nyinaa fi Onyankopɔn a ɔbɔɔ yɛn no hɔ. Sɛ ɛnyɛ nneɛma a Yehowa de ama yɛn no a, anka yɛnte nkwa mu. Ɛnde adɛn nti na Onyankopɔn akɔ so ama nnipa nyinaa saa asetenade yi a wɔn a wɔmfa no nyɛ hwee mpo, ebi aso wɔn so? Paulo kae sɛ ɛno na ɛbɛma “wɔapɛ Onyankopɔn akyi kwan, ahwehwɛ no denneennen kosi sɛ wobehu no, nanso nokwasɛm ne sɛ ɔne yɛn mu biara ntam nware.”—Asomafo Nnwuma 17:27.\nWobɛpɛ sɛ wuhu Onyankopɔn yiye? Wobɛpɛ sɛ wusua ne ho ade pii na wuhu ne tirimbɔ ne n’afotu a ɛbɛma yɛn bra asi yiye nnɛ ne daa? Sɛ saa a, ɛnde ka ho asɛm kyerɛ nea ɔde nhoma yi brɛɛ wo no anaa wo ne wɔn a wotintimii no nni nkitaho. Wɔn ani begye ho sɛ wɔbɛboa wo.\n^ nky. 20 Sɛnea Ahenni no bɛma Onyankopɔn apɛde ayɛ hɔ wɔ asase so no, wopɛ sɛ wuhu ɛho nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 8. Yehowa Adansefo na wotintimii. Wubetumi nso atwe bi afi Intanɛt so wɔ www.jw.org.


Mateo 15:10-39 NA-TWI | Biblica\nMateo 15:10-39 NA-TWI\nAfei, Yesu frɛɛ nnipadɔm no ka kyerɛɛ wɔn se, “Muntie nea meka no na mommɔ mmɔden nte ase. Ɛnyɛ ade a ɛbɛkɔ onipa mu no na ɛmma ne ho ntew, na mmom nea ebefi ne mu aba no na egu ne ho fi.”\nNsɛm a Yesu kae yi maa n’asuafo no ba bɛka kyerɛɛ no se, “Wunim sɛ wo nsɛm a wokae no ama Farisifo no bo afuw?’ “\nYesu buaa wɔn se, “Dua biara a ɛnyɛ m’agya na oduae no, wobetu akyene. Mummmua wɔn koraa. Na wɔyɛ anifuraefo a wɔrekyerɛ anifuraefo kwan nti, wɔn nyinaa bɛkɔ akɔtew ahwe amoa mu.”\nPetro ka kyerɛɛ Yesu se, “Kyerɛ yɛn bɛ no ase.”\nYesu nso bisaa no se, “Ampa ara sɛ monte ase? Munnim sɛ ade a ɛfa onipa anom no fa onipadua no mu, na asan aba bio? Asɛm a ɛho ntew biara fi koma a emu ntew mu ma egu nea ɔkaa saa asɛm no ho fi. Koma mu na adwemmɔne, awudi, ayerefasɛm, aguamammɔ, korɔn, atoro ne ntwatoso fi. Eyinom na egu onipa ho fi, nanso sɛ obi anhohoro ne nsa, sɛnea mo amanne te no, na odidi a, ne ho nguu fi honhom mu.”\nƆbea bi gyidi\nYesu fii ɔman no mu hɔ kɔɔ Tiro ne Sidon. Kanani bea bi a ɔte ɔman no mu hɔ de osu baa Yesu nkyɛn bɛkae se, “Awurade, Dawid Ba, hu me mmɔbɔ! Honhommɔne hyɛ me ba mu na sɛ ɛka ne ho a, ɛma ne ho yeraw no.”\nYesu anka hwee. N’asuafo no hyɛɛ no sɛ, ɔmpam ɔbea no mfi hɔ. Wotii mu ka kyerɛɛ no bio se, “Ka kyerɛ no na omfi ha nkɔ na ɔde n’adesrɛ no retuatua yɛn aso.”\nYesu ka kyerɛɛ ɔbea no se, “Wɔsomaa me sɛ memmɛboa Yudafo, Israel nguan a wɔayera no, na ɛnyɛ Amanamanmufo.”\nƆba bɛkotow no kɔɔ so srɛɛ no se, “Me wura, boa me!”\nYesu ka kyerɛɛ no se, “Enye sɛ wobegye abodoo afi mmofra nsam atow ama akraman.”\nƆbea no nso buae se, “Ɛwom saa de, nanso akraman no nso tumi di mporoporowa a efi wɔn wura no pon so gu fam no.”\nYesu ka kyerɛɛ ɔbea no se, “Maame, wo gyidi mu yɛ den. Mɛyɛ w’abisade no ama wo.” Ɛhɔ ara, ne babea no ho tɔɔ no.\nYesu san baa Galilea po no ho. Ɔforo kɔtenaa bepɔw bi so. Nnipa bebree de mpakye, anifuraefo, apirafo, mumu ne wɔn a wɔyare nyarewa ahorow baa ne nkyɛn sɛ ɔnsa wɔn yare ma ɔsaa wɔn nyinaa yare. Anwonwasɛm bɛn ni! Wɔn a wɔnkasae da kasae; wɔn a wɔn nsa ne wɔn nan atwitwa nyaa nan ne nsa foforo; abubuafo nantewee, huruhuruwii, na anifuraefo huu ade. Nnipadɔm no ho dwiriw wɔn ma wɔkamfoo Israel Nyankopɔn.\nNnipa mpemnan aduanma\nAfei, Yesu frɛɛ n’asuafo no nyinaa baa ne nkyɛn ka kyerɛɛ wɔn se, “Nnipa yi yɛ me mmɔbɔ. Wɔabedi me nkyɛn ha nnansa. Aduan a ɛwɔ ha nyinaa nso asa. Nanso, mempɛ sɛ mema wɔkɔ wɔn afi mu a wonnidii, anyɛ saa a, wɔbɛtotɔ berɛw wɔ kwan so.”\nN’asuafo no nso bisaa no se, “Sare so ha de, ɛhe na yebenya nnipadɔm yi ano aduan?”\nYesu nso bisaa wɔn se, “Abodoo dodow ahe na mowɔ?’ Wobuae se, “Yɛwɔ abodoo ason ne mpataa kakraa bi.”\nYesu ka kyerɛɛ nnipadɔm no ma wɔn nyinaa tenatenaa ase wɔ sare no so. Afei, ɔfaa abodoo ason no ne mpataa no hyiraa so, na obubuu mu de maa asuafo no sɛ wɔmfa mma nnipadɔm no nni. Wɔn nyinaa dii aduan no mee pintinn. Wɔn a wodii saa aduan no, na wɔn dodow yɛ nnipa mpemnan a wɔankan mmea ne mmofra anka ho. Wodidi wiei no, akyiri mporoporowa a wɔtasee no yɛɛ nkɛntɛmma ason.\nEyi akyi, Yesu gyaa nkurɔfo no kwan maa ɔno nso kɔtenaa ɔkorow mu twa kɔɔ Magadan.\nRead More of Mateo 15


Yosua 8 | Intanɛt So Bible| Wiase Foforɔ Nkyerɛaseɛ\nYosua ma wɔkɔtetɛw Ai kurow no akyi (1-13)\nWɔko faa Ai (14-29)\nWɔkenkan Mmara no wɔ Ebal Bepɔw ho (30-35)\n8 Na Yehowa ka kyerɛɛ Yosua sɛ: “Nsuro, na mmɔ hu.+ Fa asraafo no nyinaa ka wo ho na momforo nkɔ Ai so. Hwɛ, mede Ai hene ne ne man ne ne kurow ne n’asaase ahyɛ wo nsa.+ 2 Yɛ Ai ne ne hene sɛnea woyɛɛ Yeriko ne ne hene no.+ Nanso kurow yi mu nneɛma ne emu nyɛmmoa de, mubetumi afa. Ma nnipa bi nkɔtetɛw kurow no akyi.” 3 Enti Yosua ne asraafo no nyinaa foro kɔɔ Ai so. Yosua paw mmarima a wonim ko yiye 30,000, na ogyaa wɔn kwan anadwo. 4 Na ɔka kyerɛɛ wɔn sɛ: “Hwɛ, monkɔtetɛw kurow no akyi. Monhwɛ na mo ne kurow no ntam antwe pii, na obiara nyɛ krado. 5 Me nso, me ne nnipa a wɔka me ho no nyinaa betwiw abɛn kurow no. Na sɛ wopue ba yɛn so sɛnea wɔyɛɛ kan no a,+ yebeguan afi wɔn anim. 6 Sɛ wopue bedi yɛn akyi a, yɛbɛma wɔadi yɛn akyi akosi sɛ yɛbɛtwe wɔn afi kurow no ho, efisɛ wɔbɛka sɛ, ‘Wɔreguan sɛnea wɔyɛe kan no.’+ Na yebeguan afi wɔn anim. 7 Ɛba saa a, mumfi baabi a mokɔtetɛwee no nkɔfa kurow no; Yehowa mo Nyankopɔn de bɛhyɛ mo nsa. 8 Sɛ mofa kurow no pɛ, momfa ogya ntom.+ Monyɛ no sɛnea Yehowa aka no. Eyi ne akwankyerɛ a mepɛ sɛ mudi so.” 9 Ɛnna Yosua gyaa wɔn kwan, na wɔnantew kɔɔ beae a wɔrekɔtetɛw no. Wɔtenaa Betel ne Ai ntam wɔ Ai atɔe fam, na Yosua daa nnipa a aka no nkyɛn anadwo no. 10 Na Yosua sɔree anɔpatutuutu boaboaa asraafo no ano, na ɔne Israel mpanyimfo dii wɔn anim kɔɔ Ai. 11 Asraafo a wɔka ne ho nyinaa+ foro kɔe, na wɔkɔe ara koduu kurow no anim. Wɔsoɛɛ Ai atifi fam, na na obon da wɔne Ai ntam. 12 Saa bere yi nyinaa, na wayi mmarima bɛyɛ 5,000 sɛ wɔnkɔtetɛw+ Betel+ ne Ai ntam, wɔ kurow no atɔe fam. 13 Enti asraafo no mu fã kɛse kɔsoɛɛ kurow no atifi fam,+ na asraafo a wɔbɔ kyidɔm* no kɔtetɛw atɔe fam,+ na Yosua kɔɔ obon no mu* anadwo no. 14 Bere a Ai hene huu saa pɛ, ɔne kurow no mu mmarima sɔree anɔpatutuutu, na wɔyɛɛ ntɛm sɛ wɔne Israelfo no rekɔko wɔ baabi a ɛne asaase pradadaa no di nhwɛanim no. Nanso na onnim sɛ ebinom akɔtetɛw no wɔ kurow no akyi. 15 Bere a Ai mmarima baa wɔn so no, Yosua ne Israelfo no nyinaa guan faa kwan a ɛkɔ sare so no so.+ 16 Ɛnna Ai mmarima frɛfrɛɛ nnipa a wɔwɔ kurow no mu nyinaa ma wɔkɔtaa wɔn so. Bere a wɔretaa Yosua so nyinaa, na wɔretwe wɔn fi kurow no ho. 17 Ɔbarima biara anka Ai ne Betel a wankodi Israelfo no akyi. Wogyaw kurow no ano too hɔ kakraa, na wɔkɔtaa Israelfo no so. 18 Afei Yehowa ka kyerɛɛ Yosua sɛ: “Fa peaw a wukura no kyerɛ Ai so,+ na mede bɛhyɛ wo nsa.”+ Enti Yosua de peaw a okura no kyerɛɛ kurow no so. 19 Bere a ɔteɛɛ ne nsa ara pɛ na wɔn a wɔakɔtetɛw no fii baabi a wɔhyɛ no de mmirika bɔ wuraa kurow no mu kodii so nkonim. Ntɛm ara na wɔde ogya too kurow no mu.+ 20 Bere a Ai mmarima no dan wɔn ho no, wohui sɛ wusiw fi kurow no mu reforo kɔ soro, na na wontumi nguan nkɔ benkum anaa nifa. Afei wɔn a wɔreguan kɔ sare so no dan baa wɔn a wɔretaa wɔn so no so. 21 Bere a Yosua ne Israelfo no nyinaa hui sɛ wɔn a wɔkɔtetɛwee no akɔfa kurow no, na wohui sɛ kurow no mu wusiw reforo kɔ soro no, wɔsan wɔn akyi bɛtow hyɛɛ Ai mmarima no so. 22 Na wɔn a wɔwɔ kurow no mu no nso behyiaa wɔn. Enti na Ai mmarima no aka mfinimfini; Israelfo binom wɔ wɔn anim, ɛnna ebinom nso wɔ wɔn akyi. Afei wokunkum wɔn nyinaa. Onipa baako mpo anka, na obiara nso antumi anguan.+ 23 Na Ai hene de,+ wɔankum no, mmom, wɔkyeree no de no baa Yosua anim. 24 Enti Israelfo kunkum Aifo a wodii wɔn akyi kɔɔ sare so no nyinaa wɔ sare no so hɔ. Wɔde sekan kunkum wɔn ma wɔsae. Wowiei no, Israelfo nyinaa san kɔɔ Ai kurow no mu de sekan kokunkum wɔn. 25 Saa da no, mmarima ne mmea a wowuwui nyinaa yɛ 12,000, Aifo nyinaa. 26 Yosua amfa ne nsa a na ekura peaw no mu no anto hɔ+ kosii sɛ ɔsɛee Aifo nyinaa pasaa.+ 27 Nanso kurow no mu nyɛmmoa ne emu nneɛma de, Israelfo no fae, sɛnea ahyɛde a Yehowa de maa Yosua no te no.+ 28 Na Yosua hyew Ai, na ɛdan abo sum hɔ;+ ɛwɔ hɔ de besi nnɛ. 29 Na ɔde Ai hene no sɛn dua so kosii anwummere, na bere a owia rekɔtɔ no, Yosua kae sɛ wonyi ne funu mfi dua no so.+ Wɔde kɔtoo kurow no pon ano, na wɔsoaa abo pii guu no so ma ɛyɛɛ siw kɛse, na ɛwɔ hɔ de besi nnɛ. 30 Saa bere no, Yosua sii afɔremuka wɔ Ebal Bepɔw so+ maa Israel Nyankopɔn Yehowa 31 sɛnea Yehowa akoa Mose ka kyerɛɛ Israelfo no. Wɔakyerɛw ho asɛm wɔ Mose Mmara nhoma no+ mu sɛ: “Momfa abo amuamu a wɔmfaa dade nkae nsi afɔremuka no.”+ Na wɔbɔɔ ɔhyew afɔre ne asomdwoe afɔre wɔ so maa Yehowa.+ 32 Afei Mmara a Mose kyerɛwee wɔ Israelfo anim no,+ Yosua hwɛɛ so kyerɛw bi guu abo no so.+ 33 Na Israelfo nyinaa, wɔn mpanyimfo, wɔn atitiriw, ne wɔn atemmufo begyinagyinaa Lewifo asɔfo a wɔso Yehowa apam adaka no anim wɔ Adaka no benkum ne ne nifa so. Ahɔho ne kuromafo nyinaa begyinagyinaa hɔ bi.+ Nnipa no fã gyinaa Gerisim Bepɔw anim, ɛnna fã nso gyinaa Ebal Bepɔw+ anim sɛnea ɛbɛyɛ a wobehyira Israelfo (sɛnea na Yehowa akoa Mose ahyɛ dedaw no).+ 34 Ɛno akyi no, ɔkenkan Mmara no mu nsɛm nyinaa den,+ nhyira+ ne nnome,+ sɛnea wɔakyerɛw wɔ Mmara nhoma no mu no. 35 Nea Mose kae nyinaa, Yosua gyinaa Israel asafo no ne mmea ne mmofra ne ahɔho a wɔwɔ wɔn mu* no nyinaa anim kenkan no den; wannyaw asɛm baako mpo.+\n^ Asraafo a wɔbɔ kyidɔm no yɛ asraafo a wodi asraafo a aka no akyi bɔ wɔn ho ban.\n^ Anaa “asaasetraa no so.”\n^ Nt., “wɔnam wɔn mu.”


KENKAN WƆ Afrikaans Albanian Amharic Arabic Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Hiligaynon Hungarian Igbo Iloko Indonesian Italian Japanese Kirghiz Korean Latvian Lithuanian Macedonian Malagasy Maya Myanmar Ngabere Norwegian Ossetian Pangasinan Polish Portuguese Romanian Russian Samoan Sepedi Sesotho (Lesotho) Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Totonac Tsonga Tswana Turkish Twi Tzotzil Ukrainian Vietnamese\n“Agya.” Wote saa asɛm no a, onipa bɛn saa na wode susuw no? Ɔbarima a ɔwɔ ɔdɔ kɛse na odwen n’abusua ho paa? Anaasɛ ɔbarima a ɔnhwɛ n’abusua anaa ɔyɛ wɔn basabasa mpo? Sɛnea wo papa te no na ɛbɛkyerɛ mmuae a wode bɛma.\nSƐ Yesu reka Onyankopɔn ho asɛm anaa ɔne no rekasa a, na ɔtaa frɛ no “Agya.” * Bere a Yesu rekyerɛ n’akyidifo no mpaebɔ no, ɔkae sɛ: “Bere biara a mobɛbɔ mpae no, monka sɛ, Agya.” (Luka 11:2) Ɛnde, Yehowa yɛ agya bɛn? Asɛmmisa yi ho mmuae hia paa. Adɛn ntia? Efisɛ sɛ yehu sɛnea yɛn agya Yehowa te yiye a, ɛbɛma yɛatumi abɛn no na yɛadɔ no kɛse.\nObiara rentumi nka sɛnea yɛn soro Agya no te nkyerɛ yɛn, gye Yesu ankasa. Ná ɔne n’Agya wɔ ayɔnkofa kɛse paa. Yesu kae sɛ: “Obiara nnim Ɔba no yiye gye Agya no, na saa ara nso na obiara nnim Agya no yiye gye Ɔba no ne nea Ɔba no pɛ sɛ ɔda no adi kyerɛ no.” (Mateo 11:27) Enti sɛ yɛpɛ sɛ yehu Agya no a, gye sɛ yɛfa Ɔba no so.\nSɛ yɛhwɛ Yesu a, dɛn na yebetumi ahu wɔ yɛn soro Agya no ho? Wo de, hwɛ asɛm a Yesu kae yi: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.” (Yohane 3:16) Yesu nsɛm no ma yehu sɛ yɛn soro Agya no su titiriw paa ne ɔdɔ. (1 Yohane 4:8) Yehowa fa akwan pii so de kyerɛ sɛ ɔdɔ yɛn; ebi ne sɛ, ɔma yehu sɛ ogye yɛn tom, ɔda mmɔborɔhunu adi kyerɛ yɛn, ɔbɔ yɛn ho ban, ɔteɛ yɛn so na ɔde nea yehia ma yɛn.\nYɛwɔ Awerɛhyem sɛ Yɛn Agya no Gye Yɛn Tom\nSɛ mmofra hu sɛ wɔn awofo gye wɔn tom a, ɛhyɛ wɔn nkuran paa. Hwɛ sɛnea ɛbɛyɛ sɛ ɛhyɛɛ Yesu nkuran sɛ ɔtee sɛ n’Agya reka sɛ: “Oyi ne me Ba, nea medɔ no na magye no atom.” (Mateo 3:17) Yesu nso ama yɛn awerɛhyem sɛ Agya no dɔ yɛn na ogye yɛn tom. Ɔkae sɛ: “Nea ɔdɔ me no m’Agya bɛdɔ no.” (Yohane 14:21) Awerɛkyekyesɛm bɛn ara ni! Nanso obi wɔ hɔ a ɔpɛ sɛ ɔma saa awerɛkyekye yi bɔ wo.\nSatan bɔ mmɔden sɛ ɔbɛma yɛanya adwene sɛ yɛn soro Agya no nnye yɛn tom. Ɔpɛ sɛ yɛte nka sɛ yɛmfata sɛ ogye yɛn tom. Sɛ yɛbobɔ nkwakoraa anaa mmerewa, yɛyare anaa yɛyɛ mmerɛw, anaasɛ yɛn ankasa mfomso anaa afoforo de ma yɛyɛ basaa a, saa bere no paa na Satan tu n’ani si yɛn so. Ɛho nhwɛso ne aberante Lucas a na ɔte nka sɛ ɔmfata sɛ Onyankopɔn begye no atom no. Lucas ka sɛ bere a ɔrenyin no, n’awofo sesae koraa. Akyerɛ pa a wɔkyerɛɛ me mmofraberem no, wogyaee akyidi. Ɛbɛyɛ sɛ ɛno ma ɛyɛɛ den sɛ ɔbɛbɛn ne soro Agya no. Bio nso na Lucas ho pere no kakra, enti na ɔtaa ne afoforo nya asɛm. Nanso Lucas yere nyaa ne ho abotare na ɔhyɛɛ no nkuran, enti ɛboaa no maa nkakrankakra otumi nyaa ntoboase. Ɛno nti ɔka sɛ ne yere yɛ “akyɛde ne nhyira soronko a efi Onyankopɔn hɔ.” Lucas hui sɛ “Kristo Yesu baa wiase begyee nnebɔneyɛfo nkwa.” (1 Timoteo 1:15) Lucas ka sɛ onim sɛ Onyankopɔn dɔ no, na ogye no tom, na ɛno ho a odwinnwen no aboa no ama wanya anigye ne akomatɔyam.\nSɛ ɛtɔ mmere bi na ɛyɛ wo sɛ Yehowa nnɔ wo anaa onnye wo ntom a, wubetumi akenkan Romafo 8:31-39 na woadwinnwen ho; ebetumi ahyɛ wo nkuran. Ɛhɔ no, ɔsomafo Paulo fi ɔdɔ mu ma yɛn awerɛhyem sɛ biribiara “rentumi ntew yɛn mfi Onyankopɔn dɔ a ɛwɔ yɛn Awurade Kristo Yesu mu no ho.” *\nSɛ yehu amane a, ɛyɛ yɛn soro Agya no nso yaw. Ɔyɛ “mmɔborɔhunu” Nyankopɔn. (Luka 1:78) Yesu daa n’Agya mmɔborɔhunu no bi adi kyerɛɛ nnipa a bɔne wɔ wɔn ho. (Marko 1:40-42; 6:30-34) Nokware Kristofo nso bɔ mmɔden sɛ wobesuasua wɔn soro Agya mmɔborɔhunu no. Wotie Bible afotu a ɛka sɛ “mo ne mo ho nni wɔ ayamye ne ayamhyehye so” no.—Efesofo 4:32.\nMa yɛnhwɛ ɔbarima bi a wɔfrɛ no Felipe asɛm. Da koro bi a ɔnam kwan so rekɔ adwuma no, ɔtee sɛ n’akyi yɛ no yaw denneennen te sɛnea obi awɔw no sekan no. Wotuu mmirika de no kɔɔ ayaresabea. Bere a nnuruyɛfo de nnɔnhwerew awotwe yɛɛ nhwehwɛmu no, wɔkae sɛ ntini kɛse bi a ɛwɔ ne koma ho no baabi atew. Nnuruyɛfo no kae sɛ aka simma 25 pɛ na wawu, ɛno nti ɛho nhia sɛ wɔbɛhaw wɔn ho ayɛ oprehyɛn biara.\nNá Felipe nuanom Kristofo no bi wɔ ne nkyɛn, na mmɔborɔhunu a wɔwɔ nti, wɔyɛɛ ho biribi ntɛmpa ara. Wɔyɛɛ nhyehyɛe ma woyii no fii hɔ kɔɔ ayaresabea foforo kɔyɛɛ no oprehyɛn ntɛm, na wogyinaa ne nkyɛn kosii sɛ wowiee oprehyɛn no. Anigyesɛm ne sɛ Felipe ho tɔɔ no. Sɛ Felipe kae sɛnea nneɛma kɔe no a, n’ani sɔ sɛ ne nuanom Kristofo no daa mmɔborɔhunu adi kyerɛɛ no. Nanso Felipe gye di paa sɛ ne soro Agya no mmɔborɔhunu na ɛhyɛɛ wɔn nkuran ma wɔyɛɛ saa. Felipe ka sɛ: “Ɛyɛɛ te sɛ nea Onyankopɔn gyina me nkyɛn rehyɛ me nkuran sɛ agya bi a ɔdɔ ne ba.” Yetumi hu sɛ Yehowa taa fa n’asomfo a wɔwɔ asase so no so da ne mmɔborɔhunu adi.\nYɛn Agya no Bɔ Yɛn Ho Ban\nSɛ biribi hunahuna abofra ketewa a, otumi guan kɔ ne papa hɔ kɔpɛ ahobammɔ. Sɛ abofra hyɛ ne papa mmɔtoam a, onsuro. Yesu de ne werɛ hyɛɛ Yehowa mu koraa sɛ ɔbɛbɔ ne ho ban. (Mateo 26:53; Yohane 17:15) Yɛn nso yebetumi anya ahobammɔ wɔ yɛn soro Agya no nkyɛn. Seesei de, ahobammɔ a yenya fi Yehowa hɔ no, ne kɛse no yɛ honhom fam ahobammɔ. Nea ɛkyerɛ ne sɛ, ɔbɔ yɛn ho ban sɛnea ɛbɛyɛ a yɛrennyae ne som efisɛ ɔma yɛn nea yehia biara na aboa ama yɛatwe yɛn ho afi asiane ho na abɔ yɛne n’ayɔnkofa no ho ban. Ɔkwan biako a ɔfa so bɔ yɛn ho ban ne sɛ, ɔnam Bible so de afotu ma yɛn. Sɛ yenya afotu a ɛte saa a, ɛte sɛ nea Yehowa gyina yɛn akyi reka akyerɛ yɛn sɛ: “Ɔkwan no ni. Momfa so.”—Yesaia 30:21.\nMa yɛnhwɛ Tiago; ná ɔne ne nuabarimanom Fernando ne Rafael nyinaa dɔm nnwontofo kuw bi. Bere a woyii wɔn sɛ wɔnkɔbɔ nnwom wɔ agodibea a agye din paa wɔ São Paulo, Brazil no, wɔn ani gyei yiye. Ná wonim sɛ wɔayɛ yiye awie. Nanso, wɔn nua Kristoni bi bɔɔ wɔn kɔkɔ sɛ asiane wom sɛ wɔne nnipa a wɔmfa Onyankopɔn akwan nyɛ hwee no bɛbɔ. (Mmebusɛm 13:20) Ɔde ɔno ankasa ne suahu sii Bible mu asɛm yi so dua. Tiago ne ne nuanom no gyaee nnwonto no. Seesei, wɔn baasa nyinaa yɛ bere nyinaa asomfo wɔ Kristofo asafo no mu. Wogye di sɛ afotu a efi Onyankopɔn Asɛm mu a wotiei no abɔ wɔn ho ban wɔ Onyankopɔn som mu.\nYɛn Soro Agya no Teɛ Yɛn So\nAgya a ɔdɔ ne mma teɛ wɔn so, efisɛ ɔpɛ sɛ wonyin yɛ mpanyin pa. (Efesofo 6:4) Agya a ɔte saa no mfa nteɛso nkame ne mma, nanso ɔnyɛ mma no ntra so. Saa ara na ɛtɔ mmere bi a yɛn soro Agya no nso teɛ yɛn so. Nanso Onyankopɔn fi ɔdɔ mu na ɔde nteɛso ma, na ɔnyɛ no abufuw so. Ná Yesu te sɛ n’Agya no, enti ɔno nso, bere a n’asuafo no ante nneɛma ase ntɛm mpo no, wamfa abufuw anteɛ wɔn so.—Mateo 20:20-28; Luka 22:24-30.\nMa yɛnhwɛ sɛnea aberante bi a wɔfrɛ no Ricardo kyerɛɛ anisɔ bere a ohui sɛ Yehowa fi ɔdɔ mu ateɛ no so no. Bere a Ricardo dii asram ason no, ne papa gyaee no hwɛ. Bere a onyin kakra no, ɔtee nka sɛ ohia agya. Ɔyɛɛ nneɛma bɔne bebree, na n’adwene fii ase buu no fɔ. Ohui sɛ ɔbra a ɔwɔ mu no ne Kristofo abrabɔ nhyia, enti ɔyɛɛ n’adwene sɛ ɔbɛka ho asɛm akyerɛ asafo a ɔwɔ mu no mpanyimfo. Mpanyimfo no fi ɔdɔ mu de Bible afotu a ɛfata maa no. Ricardo gyee nteɛso no toom, nanso nneɛma a na wayɛ atwam no de adwennwene ne kɔdaanna bɛtoo ne so, na ɛtɔ da mpo a na adan nusu. Akyiri yi koraa no, ohui sɛ nteɛso a wɔde ama no no kyerɛ sɛ Yehowa dɔ no. Ricardo kaee asɛm a ɛwɔ Hebrifo 12:6 no; ɛka sɛ: “Nea Yehowa dɔ no na ɔteɛ no so.”\nMomma yɛnkae sɛ, sɛ yɛka nteɛso a, ɛnyɛ ɛno ara ne sɛ yɛde asotwe bɛma anaa yɛbɛka obi anim. Bible ka sɛ ntetee a wɔde ma nso yɛ nteɛso. Ɛno nti sɛ yedi mfomso a, yɛn soro Agya a ɔdɔ yɛn no betumi ama kwan ama ɔhaw a ebefi mu aba no aka yɛn, na ɔnam so de ateɛ yɛn so. Nanso Bible ma yehu sɛ ɔnam nteɛso so tete yɛn, na ɛma yetumi yɛ adepa. (Hebrifo 12:7, 11) Ampa, yɛn Agya no dwen yɛn ho, na yɛn yiye mu nti na ɔteɛ yɛn so.\nYɛn Agya no De Yɛn Honam Fam Nneɛma Ma Yɛn\nAgya biara a ɔdɔ ne mma no hwɛ sɛ ɔde wɔn honam fam nneɛma bɛma wɔn. Saa na Yehowa nso te. Yesu kae sɛ: “Mo soro Agya nim sɛ muhia saa nneɛma yi nyinaa.” (Mateo 6:25-34) Yehowa hyɛ bɔ sɛ: “Merennyaw wo na merempa wo nso da.”—Hebrifo 13:5.\nBere a ɔbea bi a wɔfrɛ no Nice kunu adwuma fii ne nsa no, ɔbɛtee saa asɛm no ase paa. Ná ɔbea no agyae n’adwuma a sika wom no sɛnea ɛbɛyɛ a obenya bere pii de asom Onyankopɔn na wahwɛ ne mmabea baanu. Afei a ɔbarima no abɛtena fie no, dɛn na na wobedi? Ɔbɔɔ Yehowa mpae. Ade kyee no, ne kunu kɔɔ baabi a na ɔyɛ adwuma no sɛ ɔrekɔsesaw ne nneɛma. Asɛm nwonwa, oduu hɔ ara na n’adwumam panyin no ka kyerɛɛ no sɛ adwuma foforo bi abɛda hɔ, enti obetumi abɛyɛ! Enti da a Nice kunu adwuma fii ne nsa no, n’adekyee pɛpɛɛpɛ na ne nsa kaa adwuma foforo. Nice ne ne kunu daa wɔn soro Agya no ase sɛ nneɛma kɔɔ saa. Wɔn asɛm no kae yɛn sɛ ɔdɔ a Yehowa wɔ ma n’asomfo anokwafo nti, ne werɛ remfi wɔn da, na mmom ɔbɛhwɛ wɔn daa.\nMa Yɛnkyerɛ Anisɔ Mma Yɛn Agya no Dɔ\nƆdɔ a yɛn soro Agya no wɔ ma yɛn paa de, yɛrentumi nka ho asɛm nwie da! Ɔfa akwan pii so ma yehu sɛ ɔyɛ agya a ɔdɔ ne mma. Ogye yɛn tom, ohu yɛn mmɔbɔ, ɔbɔ yɛn ho ban, ɔteɛ yɛn so, na ɔma yɛn nea yehia. Hena na obenya Agya a ɔte saa!\nDɛn na yebetumi ayɛ de akyerɛ sɛ yɛn ani sɔ ɔdɔ a yɛn soro Agya no dɔ yɛn no? Yebetumi ayere yɛn ho asua n’atirimpɔw ne ɔno ankasa nso ho ade pii. (Yohane 17:3) Yebetumi ayere yɛn ho ayɛ n’apɛde. (1 Yohane 5:3) Yebetumi nso asua sɛ yɛbɛdɔ afoforo sɛnea ɔdɔ yɛn no. (1 Yohane 4:11) Sɛ yɛyɛ saa nneɛma yi nyinaa a, na yɛrekyerɛ sɛ yebu Yehowa sɛ ɔyɛ yɛn Agya, na yehu sɛ wadi yɛn ni sɛ ɔfrɛ yɛn ne mma.\n^ nky. 3 Bible taa ka Yehowa ho asɛm sɛ agya. Sɛ yɛbɛyɛ nhwɛso a, efi Mateo kosi Luka no, Yesu de asɛm “Agya” dii dwuma mpɛn 65, na ɔde dii dwuma bɛboro mpɛn 100 wɔ Yohane Asɛmpa no mu. Paulo nso frɛɛ Onyankopɔn sɛ “Agya” bɛboro mpɛn 40 wɔ nkrataa a ɔkyerɛwee no mu. Esiane sɛ Yehowa na wama yɛn nkwa nti, yebetumi aka sɛ ɔyɛ yɛn Agya.\n^ nky. 9 Hwɛ Bɛn Yehowa nhoma no ti 24, n’asɛmti ne sɛ, “Biribiara Ntumi ‘Ntetew Yɛne Onyankopɔn Dɔ Mu.’” Yehowa Adansefo na wotintimii.\nSɛ yehu sɛnea yɛn agya Yehowa te yiye a, ɛbɛma yɛatumi abɛn no na yɛadɔ no kɛse\n[Asɛm a wɔafa aka wɔ kratafa 22]\nYebetumi akyerɛ sɛ yebu Yehowa sɛ ɔyɛ yɛn Agya, na yehu sɛ wadi yɛn ni sɛ ɔfrɛ yɛn ne mma\n[Kratafa 21 adaka/mfonini]\nAKWAN PII NA YƐN AGYA YEHOWA NAM SO KYERƐ SƐ ƆDƆ YƐN\nOGYE YƐN TOM\nOHU YƐN MMƆBƆ\nƆBƆ YƐN HO BAN\nƆTEƐ YƐN SO\nƆBOA YƐN HONAM FAM\nShare Share “Bere Biara a Mobɛbɔ Mpae no, Monka sɛ, ‘Agya’”\nw12 7/1 kr. 19-22


Yesaia 18 | Intanɛt So Bible| Wiase Foforɔ Nkyerɛaseɛ\nEtiopia ho atemmusɛm (1-7)\n18 Due! Asaase a wɔte ntuboa ntaban nnyigyei wɔ so,Asaase a ɛwɔ Etiopia nsubɔnten ho.+ 2 Ɛsoma nkurɔfo* fa po so,Ɛma wɔde ahyɛn a wɔde mmɛw* ayɛ fa nsu so, na ɛka sɛ: “Monkɔ, asomafo* a mo ho yɛ hare,Monkɔ ɔman a emufo yɛ atenten na wɔn ho yɛ tromtrom no nkyɛn,Monkɔ nnipa a wosuro wɔn wɔ baabiara no nkyɛn,+Monkɔ ɔman a wɔn ho yɛ den na wɔredi nkonim* no nkyɛn,Ɔman a nsubɔnten ahohoro wɔn asaase no.” 3 Mo a mote wiase ne mo a mote asaase so nyinaa,Nea mubehu no bɛyɛ te sɛ ahyɛnsode* a wɔde asi mmepɔw so,Na mobɛte nne bi te sɛ nea wɔrebɔ abɛn. 4 Nea Yehowa aka akyerɛ me ni: “Mɛyɛ komm na mahwɛ m’atenae,*Te sɛ awia ketee ne emu ahohuru,Te sɛ obosu mununkum wɔ twabere mu ahohuru mu. 5 Ansa na twabere bedu no,Sɛ nhwiren gu wie na bobe no gyigye a,Wɔde kantankrankyi* betwitwa nea afefɛw wɔ ho no,Na wɔatwitwa ɛho nhama atow agu. 6 Wobegyaw wɔn afunu nyinaa ama mpeteNe asaase so mmoa. Mpete bɛtena wɔn nam ho ahohuru bere,Na asaase so mmoa nyinaa atena ho twabere. 7 Saa bere no, wɔde akyɛde bɛbrɛ asafo Yehowa.Wɔde befi ɔman a emufo yɛ atenten na wɔn ho yɛ tromtrom no nkyɛn,Nnipa a wosuro wɔn wɔ baabiara no,Ɔman a wɔn ho yɛ den na wɔredi nkonim no,*Ɔman a nsubɔnten ahohoro wɔn asaase no.Na wɔde bɛba baabi a asafo Yehowa din wɔ, Sion Bepɔw so.”+\n^ Anaa “abɔfo.”\n^ Anaa “ɔman twintwann a otiatia aman so.”\n^ Ebetumi nso akyerɛ, “Mɛyɛ komm na mafi m’atenae ahwɛ.”


Ehe na Paradise Wɔ? – 4Jehovah (Yehowa)\nSo Abraham, Isak ne Yakob Bɛsɔre aba Asase so anaasɛ Ɔsoro?\n“Nanso Meka akyerɛ mo sɛ nnipa bebree fi apuei fam ne atɔe fam bɛba ne Abraham ne Isak ne Yakob ato nsa adidi wɔ ɔsoro Ahenni no mu”-Mateo 8:11 WFN\nSo Nnipakuw Kɛse bɛtraa Asase so anaasɛ Ɔsoro?\n“Eyinom akyi no metee nnipakuw kɛse bi nne denneennen wɔ soro”–Adiyisɛm 19:1 WFN\nSo Paradise yɛ Beae a Yesu Wɔ?\n“Nokware Meka akyerɛ wo nnɛ sɛ wobɛka Meho wɔ Paradise”-Luke 23:43 WFN\nTagged Paradise ne Ahenni no\n← So Wode Yehowa Nhyehyɛe a Woayɛ ama Nkwa yɛ Adwuma?\nWoyɛ Sotie Ma Yehowa? →


16 Enti homeda+ no twaam no, Maria Magdalene+ ne Yakobo maame Maria ne Salome de aduhuam bae sɛ wɔde rebɛsra no.+ 2 Na nnawɔtwe no da a edi kan+ no wɔkɔɔ ɔda no so ntɛm, na na owia apue.+ 3 Na wɔkeka kyerɛɛ wɔn ho sɛ: “Hena na obemunum ɔbo no afi ɔda no ano ama yɛn?” 4 Na wɔmaa wɔn ani so no, wohui sɛ wɔamunum ɔbo kɛse no afi hɔ.+ 5 Bere a wɔkɔɔ ɔda no mu no, wohuu aberante bi sɛ ɔte nifa so hyɛ atade tenten fitaa, na wɔn koma tui.+ 6 Ɔka kyerɛɛ wɔn sɛ: “Mommma mo koma nntu. Morehwehwɛ Nasareni Yesu a wɔbɔɔ no asɛndua mu no.+ Wɔanyan+ no na onni ha. Monhwɛ faako a wɔde no toe no.+ 7 Na monkɔ nkɔka nkyerɛ n’asuafo no ne Petro sɛ, ‘Ɔredi mo anim akɔ Galilea;+ ɛhɔ na mubehu no sɛnea ɔka kyerɛɛ mo no.’”+ 8 Na wopuei no woguan fii ɔda no so kɔe, efisɛ na wɔn ho popo na awɔse agu wɔn. Na wɔanka hwee ankyerɛ obiara, efisɛ na wɔabɔ hu.+ ASƐM NO AWIEI A ƐYƐ TIAWA Asɛm tiawa te sɛ nea edi so yi toa Marko 16:8 so wɔ akyiri yi nsaano nkyerɛwee ne nkyerɛase ahorow bi mu: Wɔkaa nneɛma a wɔahyɛ wɔn nyinaa ho asɛm tiawa kyerɛɛ wɔn a wɔwɔ Petro nkyɛn no. Bio nso, eyinom akyi no, Yesu ankasa de daa nkwagye ho asɛnka kronkron a ɛmporɔw no somaa wɔn fi apuei kɔɔ atɔe. ASƐM NO AWIEI A ƐWARE Tete nsaano nkyerɛwee (Codex Alexandrinus, Codex Ephraemi, Codex Bezae) ne nkyerɛase ahorow (Latin Vulgate, Curetonian Syriac, Syriac Peshitta) bi de asɛm a ɛware a edi so yi ka ho, nanso Codex Sinaiticus, Codex Vaticanus, Sinaitic Syriac codex, ne Armenian Version no yi fi mu: 9 Bere a ɔsɔree ntɛm, nnawɔtwe no da a edi kan no, odii kan yii ne ho adi kyerɛɛ Maria Magdalene a otuu adaemone ason fii ne mu no. 10 Ɔkɔbɔɔ wɔn a na wɔka ne ho a wɔredi awerɛhow na wɔresu no amanneɛ. 11 Na wɔn de, bere a wɔtee sɛ waba nkwa mu ma wahu no no, wɔannye anni. 12 Bio nso, eyinom akyi no oyii ne ho adi tebea foforo mu kyerɛɛ wɔn mu baanu a wɔnam, bere a na wɔnam kwan so rekɔ akuraa no; 13 na wɔsan bae bɛbɔɔ wɔn a wɔaka no amanneɛ. Na wɔannye eyinom nso anni. 14 Nanso akyiri yi oyii ne ho adi kyerɛɛ dubiako no ankasa bere a wɔtete pon ho redidi, na gyidi a wonni ne wɔn komaden nti ɔkaa wɔn anim, efisɛ wɔannye wɔn a na wɔahu no sɛ wanyan afi awufo mu no anni. 15 Na ɔka kyerɛɛ wɔn sɛ: “Monkɔ wiase nyinaa nkɔka asɛmpa no nkyerɛ abɔde nyinaa. 16 Nea ogye di na wɔbɔ no asu no wobegye no nkwa, na nea onnye nni no de wobebu no fɔ. 17 Bio nso, nsɛnkyerɛnne yi bedi wɔn a wogye di no akyi: Wɔde me din betu adaemone, na wɔbɛka kasa horow, 18 na wɔde wɔn nsa bɛma awɔ so, na sɛ wɔnom awuduru a, hwee renyɛ wɔn. Wɔde wɔn nsa begu ayarefo so na wɔn ho ayɛ wɔn den.” 19 Enti afei, bere a Awurade Yesu kasa kyerɛɛ wɔn wiei no, wɔfaa no kɔɔ soro na ɔtenaa Onyankopɔn nsa nifa so. 20 Ɛnna wofii adi kɔkaa asɛm no baabiara, na Awurade ne wɔn yɛɛ adwuma na ɔnam nsɛnkyerɛnne a ɛka ho no so hyɛɛ asɛm no mu den.


Efraim bɔne nti Onyankopɔn poo no (1-17)\nWohyiraa wɔn ho so maa aniwude nyame no (10)\n9 “O Israel, nni ahurusi,+Mma w’ani nnnye sɛ amanaman no. Efisɛ tuutuusi* nti, woafi wo Nyankopɔn akyi.+ Tuutuuni akatua a wunya wɔ awiporowbea biara no, ɛno na w’ani gye ho.+ 2 Nanso awiporowbea ne amoa a wokyĩ nsã wom remma wɔn biribiara nni,Na wɔrennya bobesa foforo.+ 3 Wɔrenkɔ so ntena Yehowa asaase so.+Mmom, Efraim bɛsan akɔ Egypt,Na wobedi nea ɛho ntew wɔ Asiria.+ 4 Wɔrenhwie nsã* mmɔ afɔre mma Yehowa bio,+Na wɔn afɔre rensɔ n’ani.+ Ɛte sɛ ayi bere mu aduan;Obiara a odi bi no ho begu fĩ. Wɔn aduan yɛ wɔn* nko ara dea;Ɛremma Yehowa fi. 5 Nhyiam da no, dɛn na mobɛyɛ?Na Yehowa afahyɛ da no, dɛn na mobɛyɛ? 6 Hwɛ! ɔsɛe nti, wobeguan.+ Egypt bɛboaboa wɔn ano,+ na Memfis asie wɔn.+ Wɔn nneɛma a ɛsom bo a wɔde dwetɛ ayɛ no, nsasono begye abɔ so,Na nsɔe begye wɔn ntamadan afa. 7 Akontaabu nna bɛba,+Asotwe nna bɛba,Na Israel behu. Wɔn diyifo bɛyɛ ɔkwasea, na wɔn nkɔmhyɛni bɛbɔ dam;Mo bɔne bebrebe nti, wɔbɛtan mo bebree.” 8 Ná Efraim ɔwɛmfo+ no wɔ me Nyankopɔn nkyɛn.+ Nanso seesei, n’adiyifo akwan nyinaa+ te sɛ anomaayifo mfiri,Na ɔtan wɔ ne Nyankopɔn fi. 9 Wɔasɛe pɔtɔɔ te sɛ Gibea nna no.+ Ɔbɛkae wɔn bɔne, na wɔn amumɔyɛ nti, ɔbɛtwe wɔn aso.+ 10 “Bere a mihuu Israel no, na ɛte sɛ nea manya sare so bobe.+ Bere a mihuu mo agyanom no, na ɛte sɛ nea manya borɔdɔma a edi kan sow wɔ afe no mu aba a edi kan. Nanso wɔkɔɔ Baal-Peor nkyɛn,+Na wohyiraa wɔn ho so maa aniwude no.*+Na wɔn ho yɛɛ abofono te sɛ ade a wɔdɔ no no ara. 11 Efraim anuonyam betu akɔ sɛ anomaa;Obiara renwo, obiara rennyem, na obiara rennyinsɛn.+ 12 Na sɛ wɔhwɛ wɔn mma ma wonyin mpo a,Mɛma wɔawuwu, na obiara renka.+Ampa, sɛ metwe me ho fi wɔn ho a, wonnue!+ 13 Bere a mihuu Efraim no, na ɔte sɛ Tiro.+ Ná wɔadua no wɔ mmoa adidibea frɔmfrɔm;Nanso Efraim de ne mma bɛba ama wɔakunkum wɔn.” 14 O Yehowa, nea ɛfata wɔn no, fa yɛ wɔn;Ma wonnya yafunu a ɛpɔn, ɛne nufu a nsu nnim.* 15 “Wɔn bɔne nyinaa kɔɔ so wɔ Gilgal,+ enti ɛhɔ na metan wɔn. Wɔn amumɔyɛ nti, mɛpam wɔn afi me fi.+ Merennɔ wɔn bio.+Wɔn abirɛmpɔn nyinaa aso yɛ den. 16 Wobɛbɔ Efraim ahwe fam.+ Wɔn ntini bɛwo wosee, na wɔrensow aba biara. Sɛ wɔwo mpo a, mekum wɔn mma a wɔdɔ wɔn no.” 17 Me Nyankopɔn bɛpo wɔn,Efisɛ wɔantie no,+Na wɔbɛdan akobɔfo* wɔ amanaman no mu.+\n^ Anaa “aguamammɔ.”\n^ Anaa “nyame a ne ho yɛ aniwu no.”\n^ Anaa “atwintwam.”\n^ Anaa “wɔbɛbɔ asesa.”


Ɔsom Ho Asɛmpa Bɛn na Ɛwɔ Hɔ? | Asɛmpa\n1. So ɔsom nyinaa ye?\nNnipa papa wɔ ɔsom biara mu. Anigyesɛm ne sɛ Onyankopɔn hu nnipa a wɔte saa no, na odwen wɔn ho. Nanso, awerɛhosɛm ne sɛ, wɔadi bɔne akɛse wɔ nyamesom din mu. (2 Korintofo 4:3, 4; 11:13-15) Sɛnea amanneɛbɔ kyerɛ no, ɔsom ahorow bi mpo de wɔn ho hyehyɛ amammɔesɛm mu, wɔtɔre mmusua ase, wodi ako, na wɔyɛ mmofra ayayade de nna ho nsɛm teetee wɔn. Hwɛ sɛnea eyi hyɛ nnipa komapafo a wɔwɔ Onyankopɔn mu gyidi no awerɛhow!—Kenkan Mateo 24:3-5, 11, 12.\nBere a nokware som hyɛ Onyankopɔn anuonyam no, atoro som de, ɛma ne werɛ how. Ɛkyerɛkyerɛ nsɛm a enni Bible mu a ebi ne nkyerɛkyerɛ a ɛfa Onyankopɔn ne awufo ho a ɛnyɛ nokware. Nanso, Yehowa pɛ sɛ nnipa hu ne ho nsɛm a ɛyɛ nokware.—Kenkan Hesekiel 18:4; 1 Timoteo 2:3-5.\n2. Ɔsom ho asɛmpa bɛn na ɛwɔ hɔ?\nNea ɛyɛ anigye ne sɛ, ɔsom ahorow a wɔkyerɛ sɛ wɔdɔ Onyankopɔn nanso nokwasɛm ne sɛ wɔdɔ Satan wiase no ntumi nnaadaa no. (Yakobo 4:4) Onyankopɔn Asɛm no frɛ atoro som nyinaa “Babilon Kɛse.” Babilon yɛ kurow a ɛhɔ na atoro som fii ase wɔ Noa Nsuyiri no akyi. Ɛrenkyɛ, Onyankopɔn bɛsɛe ɔsom a ɛdaadaa adesamma na ɛde nhyɛso ba wɔn so no prɛko pɛ.—Kenkan Adiyisɛm 17:1, 2, 5, 16, 17; 18:8.\nNsɛm pa foforo pii wɔ hɔ. Yehowa werɛ mfii nnipa komapafo a wɔhyehyɛ atoro som mu wɔ wiase nyinaa no. Ɔrekyerɛkyerɛ nnipa a wɔte saa no nokware no ma wɔayɛ biako.—Kenkan Mika 4:2, 5.\n3. Dɛn na ɛsɛ sɛ nnipa a wɔwɔ koma pa no yɛ?\nNokware som reka nnipa abom ma wɔayɛ biako\nYehowa dwen nnipa a wɔdɔ nokware no na wɔn ani gye nneɛma papa ho no ho. Ɔka kyerɛ wɔn sɛ womfi atoro som mu. Nnipa a wɔdɔ Onyankopɔn fi wɔn pɛ mu yɛ nsakrae sɛnea ɛbɛyɛ a wɔbɛsɔ n’ani.—Kenkan Adiyisɛm 18:4.\nWɔ asomafo no bere so no, bere a nnipa komapafo tee asɛmpa a na asomafo no reka no, wɔde anigye gyei. Yehowa asɛm a wotiei no ma wɔsesaa wɔn abrabɔ, na wobenyaa anigye wɔ wɔn asetena mu, na wɔn asetena bɛyɛɛ nea mfaso wɔ so na anidaso wom. Nea wɔyɛe no yɛ nhwɛso pa ma yɛn a yɛwɔ hɔ nnɛ efisɛ wɔde Yehowa dii kan wɔ wɔn asetenam de kyerɛe sɛ wɔatie asɛmpa no.—Kenkan 1 Tesalonikafo 1:8, 9; 2:13.\nYehowa gye wɔn a wɔtwe wɔn ho fi atoro som mu ba n’abusua a emufo som no no mu. Yehowa de anigye reto nsa afrɛ wo, na sɛ wugye so a, wobɛba abɛyɛ n’adamfo, wubenya abusua foforo a emufo dodɔ wɔn ho na wɔresom Yehowa, na wubenya daa nkwa.—Kenkan Marko 10:29, 30; 2 Korintofo 6:17, 18.\n4. Dɛn na Onyankopɔn bɛyɛ na ama aman nyinaa ani agye?\nAtemmu a ɛreba atoro som so no yɛ asɛmpa. Ɛbɛma nnipa a wɔwɔ wiase nyinaa ade wɔn ho afi nhyɛso ase. Atoro som rennaadaa adesamma na ɛrempaapae wɔn mu bio da. Wɔn a wɔte ase nyinaa bɛbom de biakoyɛ asom nokware Nyankopɔn koro no.—Kenkan Adiyisɛm 18:20, 21; 21:3, 4.\nShare Share Ɔsom Ho Asɛmpa Bɛn na Ɛwɔ Hɔ?


Romafo 3 - Nkwa Asem (NA-TWI) | Biblica\nRomafo 3 - Nkwa Asem (NA-TWI)\n1Na sɛ saa na ɛte de a, na Yudaniyɛ no ho mfaso ne dɛn? Onyankopɔn dom wɔn biribi sononko anaa? Biribi wɔ Yudafo twetiatwa no mu? 2 Yiw, sɛ woyɛ Yudani a, ɛho wɔ mfaso bebree. Nea edi kan no, Onyankopɔn de ne mmara hyɛɛ wɔn nsa sɛnea ɛbɛma wɔayɛ n’apɛde. 3 Ɛyɛ nokware sɛ na wɔn mu bi nni no nokware. Na di a na wonni Onyankopɔn nokware no kyerɛ sɛ obebu ne bɔ a wahyɛ wɔn no so anaa? 4 Dabida! ɛwom sɛ obiara yɛ ɔtorofo de, nanso Onyankopɔn nyɛ ɔtorofo. Wokae nea oyi fii Israel Nnwom mu a ɛfa eyi ho a ɛka se, Onyankopɔn nsɛm bɛyɛ nokware daa no?\n5 Na sɛ yɛn bɔne a yɛyɛ no da Onyankopɔn trenee adi kann a, yɛbɛka dɛn? Sɛ Onyankopɔn twe yɛn aso a, yɛbɛka se wayɛ bɔne?‘Mekasa sɛnea nnipa ka. 6 Onyame mpa ngu! Sɛ Onyankopɔn nyɛ ɔtreneeni a, ɛbɛyɛ dɛn na watumi abu wiase atɛn? 7 Sɛ mitwa atoro na ɔda no adi kyerɛ me de nya anuonyam a, ɛnne na ɔrentumi mmu me atɛn ntua me so ka. 8 Adɛn nti na yɛnka se, “Momma yɛnyɛ bɔne na papa mfi mu mmra?” Nokwarem, nnipa bi nam saa asɛm koro yi ara so ayi me ntɛn nam so akasa atia me. Wobebu saa nnipa yi atɛn sɛnea ɛsɛ wɔn.\nObiara di fɔ\n9 Ɛnne dɛn na yɛnka? Yɛn Yudafo yɛ nnipa sen Amanamanmufo no anaa? Ɛnte saa! Makyerɛ mu dedaw se Yudafo ne Amanamanmufo nyinaa yɛ pɛ wɔ bɔne tumi ase. 10 Sɛnea Kyerɛwsɛm no ka se, “Obiara nyɛ ɔtreneeni; 11 obiara nyɛ ɔbadwemma; na obiara nni hɔ a ɔhwehwɛ Onyankopɔn akyi kwan.\n12 “Nnipa nyinaa atwe wɔn ho afi Onyankopɔn ho; wɔn nyinaa ayɛ bɔne. Obiara nni hɔ a ɔyɛ papa.\n13 “Wɔn anom te sɛ damoa a abue; na wɔn tɛkrɛma ka atorosɛm; wɔn anofafa ka nsɛm a ɛte sɛ ɔwɔ ano bɔre.\n14 “Nnome a ɛyɛ hu na efi wɔn anom ba.\n15 “Wɔnkyɛ opira ne awudi ho.\n16 “Baabiara a wɔbɛkɔ no, wɔsɛe hɔ pasaa. 17 Na wonnim asomdwoe kwan.\n18 “Na wonsuaa sɛnea wosuro Onyankopɔn.” 19 Sɛnea ɛbɛyɛ a nnipa rennya anoyi na ɛnam so ama wiase nyinaa ahyɛ Onyankopɔn atemmu no ase nti, ama yehu mprempren sɛ, biribiara a ɛwɔ Mmara no mu no fa wɔn a wɔhyɛ Mmara no ase no ho.\n20 Efisɛ, obiara nni hɔ a sɛ ɔyɛ nea Mmara no hyɛ sɛ ɔnyɛ a, Onyankopɔn bebu no bem. Nea Mmara no ka ne sɛ, ɛma onipa hu sɛ wayɛ bɔne.\n21 Mprempren Onyankopɔn ada ɔkwan a nnipa nam so yɛ n’apɛde no adi. Saa kwan no ne Mmara nni hwee yɛ. Na Mmara no ne adiyifo di ho adanse. 22 Onyankopɔn nam ogye a nnipa gye Yesu Kristo di no so ma wɔyɛ atreneefo. Onyankopɔn yɛ eyi ma wɔn a wogye no di nyinaa, efisɛ, nsonoe biara nni mu koraa. 23 Na nnipa nyinaa ayɛ bɔne ama Onyankopɔn nkwagye abɔ wɔn. 24 Nanso esiane Onyankopɔn adom a ɔde kyɛ kwa no nti, ɔnam Yesu Kristo so ama wɔanya n’anim anuonyam nam Kristo Yesu so ade wɔn ho.\n25 Onyankopɔn de no mae sɛnea ɛbɛyɛ a nnipa bɛfa ne wu, ne ogye a wogye no di no so no benya bɔne fafiri. 26 Nanso mprempren de, Onyankopɔn boa nnipa de di ne trenee ho adanse. Ɔnam saa kwan no so kyerɛ sɛ ɔyɛ ɔtreneeni na ɔde obiara a ogye Kristo di no si nea eye.\n27 Ɛnne dɛn na yɛde bɛhoahoa yɛn ho? Biribiara nni hɔ! Na adɛn nti? Mmara no a yedi so no nti anaa? Dabi, na mmom ogye a yegye di no nti. 28 Ne tiaatwa ne sɛ, onipa nam gyidi so na ɔfata Onyankopɔn anim na ɛnyɛ Mmara a odi so no nti.\n29 Onyankopɔn yɛ Yudafo nkutoo Nyankopɔn anaa? Ɔnyɛ Amanamanmufo nso Nyankopɔn bi anaa? Ɛyɛ nokware turodoo sɛ ɔyɛ Amanamanmufo nso Nynankopɔn. 30 Onyankopɔn yɛ baako na ɔnam gyidi a Yudafo wɔ so bɛma wɔafata n’anim. Na saa ara nso na Amanamanmufo nam wɔn gyidi so bɛfata n’anim ara nen. 31 Enti eyi kyerɛ sɛ, ɛsɛ sɛ yɛnam saa gyidi no so gyae Mmara no so di anaa? Dabida, ɛsɛ sɛ yedi Mmara no nso so.\nNA-TWI : Romafo 3


Gyidi—Dɛn na Bible Ka?\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Wolaita Xhosa Yoruba Zulu\nNnipa bebree gye wɔn ho di sɛ wɔyɛ nyamesomfo, nanso wubisa wɔn sɛ “gyidi” yɛ dɛn a, na ayɛ asɛm. Ɛnde yɛka gyidi a, ɛkyerɛ sɛn, na adɛn nti na ehia?\nDɛn ne gyidi?\nNnipa bebree adwene yɛ wɔn sɛ yɛka sɛ obi wɔ gyidi a, ɛkyerɛ sɛ ogye biribiara di; ɔnhaw ne ho nhwɛ nea enti a ogye di. Yɛmfa obi a ɔkɔ asɔre nyɛ nhwɛso. Ebia ɔbɛka sɛ, “Migye Onyankopɔn di.” Nanso wubisa no sɛ, “Adɛn nti na wogye Onyankopɔn di” a, ebia ɔbɛka sɛ, “Ɛno ara na yɛde tetee me” anaa “Efi me nkwadaaberem nyinaa saa na yɛakyerɛkyerɛ me.” Obi ka saa a, nea ɔrepɛ akyerɛ ara ne sɛ gyidi yɛ biribi a obi gye di kɛkɛ.\n“Gyidi ne awerɛhyem a yɛde twɛn biribi a yɛn ani da so, nneɛma a yenhu ho adanse a ɛda adi pefee.” (Hebrifo 11:1) Dɛn na ɛbɛma obi anya awerɛhyem de atwɛn biribi? Ɛsɛ sɛ onya adanse a ɛkyerɛ sɛ ne nsa rensi fam. Asɛm a wɔakyerɛ ase “awerɛhyem a yɛde twɛn biribi” no nkyerɛ atenka anaa biribi a wo koma wom kɛkɛ. Enti yɛka sɛ obi wɔ gyidi a, ɛsɛ sɛ onya biribi anaa adanse bi gyina so.\n“[Onyankopɔn] su horow a wonhu no ada adi pefee fi wiase bɔ so, efisɛ wɔnam nneɛma a wayɛ so na ehu, ɛno ne ne daa tumi ne ne Nyamesu.”—Romafo 1:20.\nAdɛn nti na yehia gyidi?\n“Gyidi nni hɔ a, obi ntumi nsɔ Onyankopɔn ani, efisɛ ɛsɛ sɛ nea ɔba ne nkyɛn no gye di sɛ ɔwɔ hɔ, na ɔyɛ wɔn a wɔn ani abere rehwehwɛ no no katuafo.”—Hebrifo 11:6.\nYɛadi kan ahu sɛ nnipa bebree gye Onyankopɔn di efisɛ saa na wɔakyerɛkyerɛ wɔn. Ebia wɔbɛka sɛ, ‘Me deɛ, saa na yɛtetee me.’ Nanso Onyankopɔn pɛ sɛ obiara a ɔsom no nya awerɛhyem paa sɛ ɔwɔ hɔ na ɔdɔ no. Ɛno nti Bible hyɛ yɛn nyinaa nkuran sɛ yɛnhwehwɛ Onyankopɔn na yɛatumi ahu no yiye.\n“Mommɛn Onyankopɔn na ɔbɛbɛn mo.”—Yakobo 4:8.\nWobɛyɛ dɛn anya gyidi?\n“Gyidi nam nea wɔte so.” (Romafo 10:17) Sɛ wubetumi anya Onyankopɔn mu gyidi a, nea edi kan koraa no ‘tie’ nea Bible ka fa ne ho. (2 Timoteo 3:16) Wusua Bible a, wubenya nsɛmmisa pii ho mmuae. Nsɛmmisa no bi ne: Hena ne Onyankopɔn? Dɛn na edi adanse sɛ ɔwɔ hɔ? Enti Onyankopɔn dwen me ho paa? Dɛn na Onyankopɔn abɔ ne tirim sɛ ɔbɛyɛ daakye?\nNneɛma a atwa yɛn ho ahyia nyinaa di adanse sɛ Onyankopɔn wɔ hɔ\nSɛ wopɛ sɛ wusua Bible a, Yehowa Adanse ayɛ krado sɛ wɔbɛboa wo. Wokɔ yɛn wɛbsaet jw.org/tw a, wubehu asɛm yi wɔ hɔ: “Yehowa Adansefo ani gye ho sɛ wɔne nkurɔfo besua Bible, nanso yɛnhyɛ obiara sɛ ɔmmra yɛn som mu. Yɛn deɛ ara ne sɛ yɛbɛma nkurɔfo ahu nea Bible ka. Nea obi pɛ sɛ ogye di deɛ, ɛwɔ ɔno ara ne nsam.”\nEnti nea yɛreka akosi ara ne sɛ, sɛ wo gyidi besi pi a, gye sɛ wokenkan Bible no na wo ara wunya adanse sɛ nea worekenkan no yɛ nokware. Woyɛ saa a, na woresua nnipa bi a wɔtenaa ase tete no. Wosuaa Kyerɛwnsɛm no, na “wɔde wɔn adwene nyinaa gyee asɛm no, na da biara na wɔhwehwɛ Kyerɛwnsɛm no mu yiye hwɛ sɛ nsɛm no te saa anaa.”—Asomafo Nnwuma 17:11.\n“Eyi ne daa nkwa, sɛ wobehu wo, nokware Nyankopɔn koro pɛ no, yiye, ne nea wosomaa no no, Yesu Kristo.”—Yohane 17:3.\nDɛn na Bible Ka Wɔ Gyidi Ho?